Ruské vojenské lode zaútočili na radikálov z Islamského štátu

Rakety vypálené z lodí zasiahli veliteľstvo Islamského štátu v západnej provincii Hamá a muničné sklady.

DAMASK, MOSKVA. Ruská armáda zaútočila raketami, ktoré odpálila zo svojich lodí, na pozície radikálov z Islamského štátu (IS) v Sýrii. S odvolaním sa na ruské ministerstvo obrany o tom v piatok informovala ruská agentúra RIA Novosti. Rusko o operácii vopred informovalo Turecko a tiež Izrael. Z dvoch fregát a ponorky bolo podľa citovaného vyhlásenia vystrelených šesť navádzaných rakiet s plochou dráhou letu. Strely zasiahli a zničili spolu s veliacimi strediskami a muničnými skladmi IS ciele týchto militantov v provincii Hamá. Čas tohto útoku ruská armáda neuviedla. Hlavné boje proti IS sa teraz odohrávajú v sýrskom meste Rakka a v irackom Mosule. V oboch mala táto organizácia silné zastúpenie, v Mosule v roku 2014 vyhlásila kalifát. Tamojšie boje sa teraz zužujú na historické jadro mesta, zvyšné štvrte už boli oslobodené. Ofenzíva v Rakke sa začala len nedávno. IS v Sýrii ale pôsobí aj na ďalších miestach, napríklad vo východnej provincii Dajr az-Zaur alebo v Hamá.  Rusko patrí v sýrskej vojne k jednému z najsilnejších podporovateľov armády tamojšieho prezidenta Bašára Asada. Rusi pôsobia v Sýrii na pozvanie samotného Asada od septembra 2015, uviedla agentúra AP. Plavidlá ruského vojenského námorníctva operujúce v Stredozemnom mori pálili strely s plochou dráhou letu na pozície IS už aj v minulosti.


Slovenská a arménska ekonomická univerzita chcú zintenzívniť spoluprácu

Plavčan odštartoval vo štvrtok v arménskom Jerevane 8. ročník neformálneho ministerského dialógu o Východnom partnerstve.

BRATISLAVA/JEREVAN. Minister školstva SR Peter Plavčan rokoval v Jerevane s rektorom Arménskej štátnej ekonomickej univerzity Korjunom Atojanom. Na stretnutí sa zhodli na tom, že existuje veľa možností prehĺbenia spolupráce s Ekonomickou univerzitou v Bratislave. Na svojej webovej stránke o tom informuje ministerstvo školstva SR. "Tieto dve univerzity podpísali už v roku 2012 memorandum o spolupráci a v súčasnosti chcú kontakty po personálnych výmenách zintenzívniť," uvádza daný rezort. Plavčan tlmočil v Jerevane zámer vedenia Ekonomickej univerzity v Bratislave obnoviť a zintenzívniť vzájomné kontakty. "Obe strany vidia priestor na spoluprácu v oblasti výmeny študentov, učiteľov a vedeckých pracovníkov," priblížilo ministerstvo s tým, že univerzity by mali začať spolupracovať aj na spoločných výskumných programoch a prediskutovali aj tému spoločných študijných programov. Plavčan ako predstaviteľ predsedajúcej krajiny v Rade EÚ odštartoval vo štvrtok v arménskom Jerevane 8. ročník neformálneho ministerského dialógu o Východnom partnerstve za účasti ministrov krajín EÚ, eurokomisára pre výskum, vedu a inovácie Carlosa Moedasa a eurokomisára pre európsku susedskú politiku a rokovania o rozširovaní Johannesa Hahna. "Cieľom neformálneho dialógu bolo poskytnúť priestor na diskusiu o výskume a inováciách pre relevantných stakeholderov z partnerských krajín a krajín EÚ," priblížilo ministerstvo školstva.


Christian Louboutin – legenda, ktorá navrhla topánky so sexepílom

Francúzsky dizajnér  pridal vďaka topánkam ženám centimetre, vášeň a sexepíl.

Nie je to pravidlom, ale asi na tom niečo bude. Nejedna zo známych osobností, ktorým sa v živote podarila skvelá kariéra, sa v mladosti rozhodla odignorovať školské vzdelanie, aby neskôr dokázala, že klasické školské vedomosti nie sú vždy zárukou úspechu. Podobnou cestou sa vydal aj jeden z najslávnejších dizajnérov topánok, Christian Louboutin. Jeho ikonické kúsky spoznáte jednoducho – vražedne vysoké sexi ihličky s vášnivo červenou podrážkou. Aspoň raz ich už mali na sebe azda všetky hollywoodske hviezdy, veď ide nielen o štýl, ale aj prestíž. Ich autor si pritom nepotrpí na pohodlnosti. „Nemyslím si, že je to pre mňa ako dizajnéra dôležité, nepatrí to do môjho kreatívneho procesu,“ vysvetľoval pred rokmi pre magazín Independent. „Radšej by som bol, keby mi niekto povedal – tvoje topánky vyzerajú vášnivo a sexi, než že vyzerajú komfortne,“ vyhlásil. Zároveň však 53-ročný francúzsky návrhár prekvapuje, keď tvrdí, že miluje flip-flopy a bol by neuveriteľne hrdý, keby ich bol vynašiel práve on. Už odmalička sa mu zdalo, že do svojej rodiny so svojím výzorom nezapadá a rodičov podozrieval, že je adoptovaný. Jeho rodičia a sestry mali skrátka svetlejšiu pokožku než on. „Mal som pocit, že nie som Francúz. Ale namiesto toho, aby som sa cítil hrozne a začal ako outsider hľadať moju skutočnú rodinu, vymyslel som si vlastnú históriu plnú egyptských postáv, pretože sa mi vtedy veľmi páčili faraóni,“ vysvetľoval v jednom z rozhovorov. Ani sám netušil, ako blízko je k pravde. Až na prahu päťdesiatky náhodou zistil, že jeho mama mala kedysi dávno aférku s mužom z Egypta. Jeho raný život to však zásadnejšie neovplyvňovalo, to urobilo skôr rozhodnutie zanechať školu už v dvanástich rokoch a odísť z domu bývať ku kamarátovi. V tínedžerských rokoch pokračoval v rebelantskom, voľnomyšlienkarskom duchu. Objavil sa v niekoľkých filmoch, pracoval v kabarete a bol neodmysliteľnou súčasťou parížskej párty scény s takými menami ako Andy Warhol či rocker Mick Jagger. Topánky začali Louboutina fascinovať v 70. rokoch. Chcel vytvoriť niečo, čo by porušovalo všetky pravidlá a vďaka čomu by sa ženy cítili sebavedomé a silné. Fascinovali ho rôzne kultúry, a tak navštívil Egypt a nejaký čas žil aj v Indii. Do Paríža sa vrátil plný inšpirácie v roku 1981. Zostavil si svoje prvé portfólio s návrhmi topánok na vysokom podpätku a zakotvil ako učeň priamo v ateliéri legendárneho Rogera Viviera, ktorý si pripisuje vynález ihličkových lodičiek. Postupne svoju techniku, štýl a schopnosti vypracovával a Louboutin začal navrhovať ženské topánky pre značky ako Chanel či Yves Saint Laurent. V Paríži si v roku 1991 otvoril svoj prvý salón s obuvou, pričom jeho prvou zákazníčkou bola monacká princezná Caroline. Louboutinove kúsky pochválila priamo pred novinármi, čo zvýšilo jeho renomé a medzi jeho pravidelné klientky sa neskôr zaradili aj herečky, speváčky a rôzne módne ikony ako Catherine Deneuve, Joan Collins, Madonna, Tina Turner, Sarah Jessica Parker či Britney Spears, ktorá si špeciálny pár „louboutiniek“ vyrobený pôvodne iba pre ňu obula aj do jedného zo svojich videoklipov. Jeho najvrúcnejšou zákazníčkou je však určite spisovateľka Danielle Steel, ktorá údajne vlastní až šesťtisíc párov Louboutinových topánok. V rokoch 2007, 2008 a 2009 bola dizajnérova obuv podľa Luxury Institute vyhlásená za najprestížnejšie ženské topánky. Ešte predtým, v deväťdesiatych rokoch, si však pripísal úspešné body práve za to, že do módy opäť priniesol ihličkové podpätky, pričom mnohé z nich navrhoval dvanásť a viac centimetrové. A hoci má vo svojom portfóliu aj nižšiu obuv, sú preňho typické práve vysoké kožené lodičky s červenou podrážkou, ktoré sú jeho rukopisom. Rokmi sa Louboutin snažil svoju značku zveľaďovať a každú sezónu prinášať originálnejšie kúsky obuvi. „Ako inšpiráciu si predstavujem kurtizánu, ktorá žije svoj život v cirkuse,“ priznal pre magazín Marie Claire. Aj z tejto vety cítiť, že má zmysel pre surrealistickú krásu, ktorou si opantáva státisíce zákazníčok ročne po celom svete. Za jeho topánky pritom zaplatia v prepočte od približne 600 až po 6000 dolárov. Od roku 2003 sa dokonca venuje aj navrhovaniu a výrobe kabeliek a postupne sa pustil aj do mužskej obuvi. Svoj úspech však v priebehu rokov musel niekoľkokrát brániť v rámci súdnych procesov. Obvinil totiž niektoré značky, že kopírujú jeho červené podrážky, ktoré sú v niektorých krajinách registrované pod ochrannou známkou. V súdnych procesoch však bol väčšinou neúspešný a rovnako tak aj v najväčšom spore, ktorý mal so značkou Yves Saint Laurent. Newyorský súd vyhlásil, že farba nemôže byť pod ochrannou známkou, ak nejde o prípad, že by bola zároveň spojená so špecifickým tvarom alebo v kombinácii určitých odtieňov, YSL tak mohla pokojne ďalej vyrábať topánky s červenými podrážkami. Christian Louboutin už od konca 90. rokov žije v partnerstve s architektom Lousiom Benechom, tento rok oslávia svoje 20. výročie. Vďačia za to zrejme aj čiastočnej separácii. „Nemohol by som s niekým žiť 24 hodín denne. Nikdy som to nedokázal a nikdy to ani neurobím. Ale áno, je veľmi fajn, keď môžete byť sami so sebou a robiť si svoje, a potom sa stretnete,“ povedal na margo spolužitia a svojho spokojného vzťahu. Hoci žije striedavo v niekoľkých krajinách a mohol by si už len užívať plody svojej práce a úspechu, energický dizajnér má ešte viaceré plány. Rád by napríklad navrhol topánky pre pápeža a myslí si, že by to bola vskutku vzrušujúca a zábavná spolupráca. Podobných bizarných a zaujímavých spoluprác už má na konte viacero, spolupracoval napríklad aj s režisérom Davidom Lynchom na fotografickej výstave, navrhoval kúsky do niekoľkých predstavení a taktiež ho v roku 2012 pri príležitosti vydania filmu Popoluška požiadali, aby vytvoril unikátnych 20 párov črievičiek inšpirovaných modernou Popoluškou. Pochybovať, že by nezvládol aj topánky pre pápeža, sa teda naozaj neoplatí.


Richtera má na poste generálneho manažéra Smeru nahradiť Kéry

Kéry sa venoval doprave v Nitrianskom kraji.

BRATISLAVA. V predsedníctve strany Smer-SD sa má objavť nová tvár na poste generálneho manažéra strany. V tejto straníckej funkcii skončil súčasný minister práce, sociálnych vecí a rodiny Ján Richter. Nahradiť ho má podľa portálu Aktuality.sk Marián Kéry. Kéry vstúpil do politiky pred 20 rokmi. Pochádza zo Zlatých Moraviec, od roku 2005 pôsobil ako poslanec zastupiteľstva Nitrianskeho samosprávneho kraja. V ňom pôsobí dodnes, v pondelok bol poslancami zvolený ako jeden zo štyroch podpredsedov kraja. V krajskom parlamente sa venoval najmä doprave, pôsobil aj ako člen dozornej rady firmy Arriva Nitra, ktorá zabezpečuje hromadnú osobnú dopravu v okolí Nitry.


Češka Sábliková získala zlato na MS v rýchlokorčuliarskom viacboji

MUŽI Konečné poradie po 4 disciplínach (500, 1500, 5000 a 10000 m): ŽENY Konečné poradie po 4 disciplínach (500, 1500, 3000 a 5000 m): CALGARY. Češka Martina Sáblíková získala zlatú medailu na majstrovstvách sveta v rýchlokorčuliarskom viacboji v kanadskom Calgary. Tridsaťjedenročná pretekárka bola po úvodných dvoch sobotňajších disciplínach na druhej priečke, ale najmä výborným výkonom na 5000 m poskočila definitívne na prvú pozíciu. Rodáčka z Nového Mesta na Morave vytvorila na päťkilometrovej trati nový svetový rekord časom 6:42,01 min, vďaka čomu získala piate zlato z MS vo viacboji a dvadsiaty titul svetovej šampiónky celkovo. Druhé miesto obsadila Japonka Miho Takagiová, tretia skončila Holanďanka Antoinette de Jongová. Sábliková vytvorila historické maximum aj na 3000 m trati. V mužskej kategórii presvedčivo zvíťazil Holanaďan Patrick Roest, ktorý dosiahol najrýchlejšie časy na 5000 a 10000 m. Navyše, na kratších tratiach (500 a 1500 m) bol dvakrát druhý a nedal konkurentom šancu. Dvadsaťtriročný mladík vylepšil svoj výsledok z januárového európskeho šampionátu vo viacboji, kde bral striebornú medailu. Druhá priečka v celkovom hodnotení patrila v Calgary Nórovi Sverremu Lundemu Pedersenovi, tretí bol Holanďan Sven Kramer.


Tisícky ľudí vyšli v Prahe do ulíc za legalizáciu marihuany

V českých lekárňach je dostupné iba konope z dovozu, ktoré je nákladnejšie ako marihuana na čiernom trhu.

PRAHA. Tisícky ľudí sa v sobotu zúčastnili v Prahe na 21. ročníku pochodu za legalizáciu marihuany (Million Marihuana March). Stúpenci využívania konope na liečebné a rekreačné účely smerovali z Karlovho námestia cez centrum na ostrov Štvanica, kde bol pre nich pripravený rámcový program vrátane workshopov, koncertov a prednášok. Informovali o tom tamojšie elektronické médiá. Cieľom tohtoročnej akcie bolo upozorniť, že aj keď je používanie marihuany na liečenie už niekoľko rokov povolené, pre mnohých pacientov zostáva naďalej prakticky nedostupné. V českých lekárňach je totiž dostupné iba konope z dovozu, ktoré je nákladnejšie ako marihuana dostupná na čiernom trhu a tak osobitne pre seniorov nezostáva iná možnosť ako ilegálne pestovať konope.


Novým predsedom trestnoprávneho kolégia najvyššieho súdu sa stal Mozner

Bývalý predseda Duľa bol vymenovaný za sudcu ústavného súdu.

BRATISLAVA. Novým predsedom trestnoprávneho kolégia Najvyššieho súdu Slovenskej republiky sa stal František Mozner. Ako ďalej agentúru SITA informovala hovorkyňa najvyššieho súdu Alexandra Važanová, do tejto funkcie ho vo štvrtok zvolila drvivá väčšina sudcov trestnoprávneho kolégia. Mozner pôsobí na najvyššom súde od roku 2016. V minulosti pôsobil na Krajskom súde v Prešove, predtým ako prokurátor.Doterajší predseda kolégia Libor Duľa bol prezidentkou Zuzanou Čaputovou vymenovaný za sudcu Ústavného súdu Slovenskej republiky. Kolégium združuje sudcov zo senátov, ktorí na najvyššom súde riešia trestnoprávnu agendu.


Most-Híd a SMK budú o spolupráci pre župné voľby rokovať 26. apríla

BRATISLAVA. Most-Híd a SMK by mali o spolupráci pre jesenné voľby do vyšších územných celkov rokovať 26. apríla. TASR to potvrdila mimoparlamentná SMK, vládny Most-Híd hovorí všeobecnejšie, o druhej polovici apríla. Hovorkyňa Mosta-Híd Klára Debnárová bližšie informácie neposkytla. SMK pripomenula, že predstavitelia strán sa už zišli vo februári. "A dohodli sa, že okresné a krajské organizácie budú rokovať na miestnej, regionálnej úrovni. V súčasnosti prebieha sumarizácia týchto rokovaní a na zasadnutí Republikového predsedníctva SMK sa prijme definitívny sumár týchto rokovaní. Obe politické strany zasadnú znova za rokovací stôl 26. apríla," uviedla hovorkyňa SMK Helena Fialová. Stretnutie nedávno potvrdil aj predseda Mosta-Híd Béla Bugár. Republiková rada Mosta-Híd zároveň v marci prijala odporúčanie krajským štruktúram rokovať o vytvorení predvolebných koalícií pre regionálne voľby so stranami súčasnej vládnej koalície Smerom a SNS. Na južnom Slovensku zas so štruktúrami SMK. Strana hovorí aj o možnosti širokých koalícií nielen s parlamentnými, ale aj mimoparlamentnými stranami, ktoré by stáli proti extrémistickým kandidátom. Most-Híd zatiaľ o menách na prípadných kandidátov na predsedov krajov nehovoril. SMK TASR potvrdila zámer postaviť vlastných kandidátov v Trnavskom a Nitrianskom kraji. "Bude to však závisieť od rokovania 26. apríla s Mostom-Híd," zdôraznila Fialová. Pripomenula postup výberu kandidátov na krajských poslancov aj predsedov VÚC. V rukách to majú okresné konferencie, krajské rady a posledné slovo má Republikové predsedníctvo SMK. "Schvaľuje kandidátne listiny na poslancov samosprávneho kraja, ako aj kandidátne listiny na predsedu samosprávneho kraja," doplnila Fialová. Termín volieb ešte určený nie je, vyhlasuje ho predseda Národnej rady SR. Musí tak urobiť najneskôr 110 dní predo dňom konania volieb. Podľa zákona sa voľby konajú v posledných 14 dňoch volebného obdobia. Naposledy bolo hlasovanie v roku 2013. Prvé kolo sa konalo 9. novembra a druhé 23. novembra 2013. Práve do 23. novembra teda majú byť zvolení noví predsedovia krajov a krajskí poslanci. Po novom už nebudeme voliť predsedov krajov v dvoch kolách, ale iba v jednom. Za predsedu bude zvolený ten kandidát, ktorý získal najviac platných hlasov. Vzhľadom na zmeny by sa hlasovanie mohlo uskutočniť najneskôr v sobotu 18. novembra.


Slovenský zväz protifašistických bojovníkov dostal dotáciu

Na pietne a spomienkové akcie pri príležitosti osláv oslobodenia ministerstvo vyčlenilo 401-tisíc eur.

BRATISLAVA. Ministerstvo vnútra SR finančne podporilo združenia bojovníkov proti totalite. Ako sa ďalej uvádza v zmluvách zverejnených v Centrálnom registri zmlúv, príspevok 401-tisíc eur rezort poskytol Slovenskému zväzu protifašistických bojovníkov. Využiť ho majú na "financovanie pietnych a spomienkových akcii pri príležitosti osláv oslobodenia, osláv Slovenského národného povstania a osláv víťazstva nad fašizmom, vrátane spomienkových akcii a stretnutí odbojových skupín, zhromažďovanie archívnych dokumentov, vydávanie časopisov, publikácií a zborníkov, zverejňovanie informácií na internete, organizovanie seminárov, prednášok a školení s cieľom oboznámiť účastníkov a najmä mladú generáciu s demokratickým odkazom slovenského národnooslobodzovacieho hnutia proti fašizmu". Príspevok má podľa ministerstva tiež slúžiť na poskytovanie poradenskej činnosti priamym účastníkom odboja v II. svetovej vojne, na medzinárodnú spoluprácu so združeniami zameranými na protifašistický odboj alebo na financovanie mzdových nákladov a hospodárskych a správnych výdavkov. Dotáciu 81-tisíc eur dostala od ministerstva organizácia "Politickí väzni Zväz protikomunistického odboja III. odboj", pričom majú financie využiť napríklad na zabezpečenie materiálno-technických podmienok pri organizovaní pietnych spomienkových akcií alebo publikačnú, edičnú, dokumentačnú a archivačnú činnosť. Slovenský zväz protifašistických bojovníkov je občianskym združením pôsobiacim na území SR združujúcim občanov SR a účastníkov boja za národné oslobodenie a proti fašizmu, za demokraciu a sociálnu spravodlivosť. Organizácia vydáva časopis Bojovník. Organizácia Politickí väzni Zväz protikomunistického odboja III. odboj zase združuje občanov, ktorí boli v období rokov 1945 až 1989 väznený pre odpor voči komunistickému režimu. Spolok vydáva časopis Svedectvo.


Takmer 150 lyžiarov uviazlo v kabínkach lanovky vo francúzskych Alpách

Záchranárov vyviezli na vrchol jednotlivých kabínok dva vrtuľníky.

PARÍŽ. Najmenej 150 lyžiarov uviazlo v nedeľu na niekoľko hodín v kabínkach lanovky v lyžiarskom stredisku Chamrousse vo francúzskych Alpách. Lanovka podľa francúzskych médií prestala premávať okolo 15.00 h SEČ. Záchranári následne spustili obrovskú operáciu a po vyše dvoch hodinách všetkých vyslobodili. Záchranárov vyviezli podľa agentúry AP na vrchol jednotlivých kabínok dva vrtuľníky. Cez otvor v streche kabínok potom vyslobodili uväznených lyžiarov. Celý incident sa zaobišiel bez zranení, uviedla s odvolaním sa na francúzske média spravodajská stanica BBC. Doposiaľ nie je zrejmé, čo zapríčinilo poruchu tejto lanovky postavenej v roku 2009. Jej jednotlivé kabínky visia zhruba 25 metrov nad zemou a do každej sa zmestí asi desať ľudí.


Ako by vyzeral Winnetou, ak by ho nakrúcali v zime

Vodopády v Národnom parku Plitvické jazerá zamrzli aj tento rok.

Zima v chorvátskom Národnom parku Plitvické jazerá turistov láka podobne ako leto. Cestičky medzi zamrznutými vodopádmi sú plné ľudí z celého sveta. Slávny národný park v ktorom nakrúcali aj scény pôvodnej filmovej adaptácie románov Karla Maya je celoročne atraktívnym miestom. Silné mrazy a sneh aktuálne zmenili aj túto časť Balkánu, zaradenú aj do svetového dedičstva UNESCO. Pozrite si, ako to tam v polovici januára vyzerá.   Takmer celé územie Chorvátska pokryl sneh.


V letných mesiacoch bolo menej dopravných nehôd aj usmrtených ako vlani

V porovnaní s rovnakým obdobím minulého roka ide o deväťpercentný pokles.

BRATISLAVA. V letných mesiacoch júl a august tohto roku v porovnaní s rokom 2018 bolo menej dopravných nehôd a aj osôb, ktoré pri nich zahynuli. Ako ďalej na tlačovej besede uviedol zástupca riaditeľa Odboru dopravnej polície Prezídia Policajného zboru Ján Ignaták, počet dopravných nehôd sa znížil o 9%, pričom počet nehôd zavinených konzumáciou alkoholu klesol o 20%. Počet usmrtených osôb pri dopravných nehodách klesol podľa polície o 10%, počet ťažko zranených o 21% a počet ľahko zranených o 6%. "Veríme, že pod dobré výsledky sa podpísala kombinácia represívnych opatrení voči nezodpovedným vodičom a tiež preventívnych aktivít, ktorých cieľom bolo motivovať účastníkov cestnej premávky správať sa za volantom slušne a ohľaduplne," skonštatoval Ignaták. Polícia podľa neho v letných mesiacoch zvýšila na cestách počet hliadok. Zameriavali sa hlavne na kontrolu spôsobu jazdy, kontrolu rýchlosti a prítomnosť alkoholu u vodičov.Policajti sa tiež v priebehu júla a augusta zameriavali na návštevníkov letných festivalov. Prítomnosť alkoholu za volantom v tejto súvislosti zisťovali u 1 059 vodičov, pričom požitie alkoholu zistili u 10. Štyria z nich patrili do kategórie mladých vodičov, teda do vekovej kategórie 18 až 24 rokov. Polícia v tejto súvislosti upozorňuje aj na problematiku zostatkového alkoholu. Úrad verejného zdravotníctva na jednom z festivalov ponúkal kontrolu hladiny alkoholu návštevníkom, ktorí si neboli istí, či sú už schopní jazdy. "Do testu kontroly alkoholu v dychu sa zapojilo takmer 990 ľudí. Podstatné je, že viac ako štvrtine, teda 27% z tých, ktorí neočakávali, že nafúkajú, bol nameraný alkohol v dychu," povedala Janette Stamová z Odboru podpory zdravia Regionálneho úradu verejného zdravotníctva v Bratislave.Dopravné nehody pod vplyvom alkoholu vodiči podľa polície v tohtoročnej letnej sezóne spôsobovali hlavne v piatok, sobotu a v nedeľu. Mladí vodiči nehody spôsobovali rovnomerne počas celého týždňa.


Nové tetovanie zmení farbu podľa hladiny cukru v krvi

BRATISLAVA. Diabetici si musia neustále strážiť hladinu cukru v krvi. Glukomery, ktoré merajú glukózu z kvapôčky krvi, sú invazívne a mnohých diabetikov stojí meranie množstvo času, peňazí a úsilia. Výskumníci z MIT a Harvardu vyvinuli spôsob, ako diabetikom uľahčiť život. Glukomery by mohlo nahradiť tetovanie s biosenzorom. Špeciálny atrament DermalAbbys reaguje na zloženie krvi tým, že zmení farbu tetovania. Obsahuje chemikálie, ktoré dokážu reagovať na hladinu cukru v krvi, pH a sodík.Pokožka sa vďaka tetovaniu premení na interaktívny displej. Ak množstvo cukru v krvi stúpne, modrá farba sa zmení na hnedú. Ak stúpne hladina solí, atrament citlivý na sodík bude pod UV svetlom svietiť žiarivo zelenou farbou. A ak sa vychýli hladina pH krvi, fialová farba sa zmení na ružovú. Technológia je zatiaľ v rannom štádiu výskumu a zatiaľ sa testuje na pokožke ošípaných. Na živej pokožke zvierat a ľudí ešte vedci atrament nevyskúšali, je preto otázne, ako dlho atrament vydrží, aký je odolný a či nevyvoláva alergie. „Bude ešte trvať dlho, kým technológia dorazí na trh,“ hovorí výskumníčka Xin Liu pre CBS News. Už teraz však do dostávajú emaily od ľudí s cukrovkou 1. a 2. typu, ktorí by si chceli tetovanie vyskúšať. Tetovanie by bolo obzvlášť užitočné v situáciách, kedy sú glukomery nepraktické. Napríklad počas športovania, alebo v bazéne.


Nadal a Djokovič postúpili, Raonic prekvapujúco vypadol (súhrn 8. hracieho dňa)

Súhrn nedeľňajších zápasov mužskej dvojhry na Roland Garros.

PARÍŽ. Španielsky tenista Rafael Nadal sa suverénnym spôsobom prebojoval do štvrťfinále dvojhry na grandslamovom turnaji Roland Garros v Paríži. V osemfinále ako nasadená štvorka deklasoval svojho krajana Roberta Bautistu Aguta 6:1, 6:2, 6:2. Deväťnásobný šampión antukového vrcholu sezóny postúpil medzi elitnú osmičku už jedenástykrát. "Zatiaľ všetko klape. Napriek hladkému víťazstvu však musím Robertovi zložiť poklonu. Je to výborný hráč, ktorý dokáže zdolať prakticky kohokoľvek," uviedol Nadal.  "Musel som dnes podať maximálny výkon. V ďalšom zápas sa vynasnažím hrať ešte agresívnejšie. Parížska antuka je tento rok o niečo pomalšia, osobne preferujem rýchlejšiu, no zvykol som si," dodal. Vo štvrťfinále ho čaká ďalšie španielske derby. Jeho súperom bude dvadsiaty nasadený Pablo Carreno-Busta, ktorý vyradil turnajovú päťku Kanaďana Milosa Raonica po takmer štyriapolhodinovej päťsetovej bitke 4:6, 7:6 (2), 6:7 (6), 6:4, 8:6. Obhajca titulu Srb Novak Djokovič sa v úvodnom sete duelu proti Španielovi Albertovi-Ramosovi Vinolasovi trápil, robil priveľa chýb. Po úspešnom tajbrejku však zlomil odpor súpera a napokon zvíťazil 7:6 (5), 6:1, 6:3. Jeho ďalším súperom bude šiesty nasadený Rakúšan Dominic Thiem, ktorý hladko zdolal Argentínčana Horacia Zeballosa 6:1, 6:3, 6:1. Posledná vzájomná konfrontácia sa skončila jasne v prospech Djokoviča. V semifinále turnaja ATP v Ríme dovolil Thiemovi uhrať iba jediný gem. Japonec Kei Nišikori je v osemfinále, keď v treťom kole si ako nasadená osmička poradil s Hyeonom Chungom z Kórejskej republiky po päťsetovej bitke 7:5, 6:4, 6:7 (4), 0:6, 6:4. Zápas v sobotu prerušili pre dážď. Novak Djokovič (Srb.-2) - Albert Ramos-Viňolas (Šp.-19)  7:6 (5), 6:1, 6:3 Rafael Nadal (Šp.-4) - Roberto Bautista-Agut (Šp.-17)  6:1, 6:2, 6:2 Pablo Carreno-Busta (Šp.-20) - Milos Raonic (Kan.-5)  4:6, 7:6 (2), 6:7 (6), 6:4, 8:6 Dominic Thiem (Rak.-6) - Horacio Zeballos (Arg.)  6:1, 6:3, 6:1 Kei Nišikori (Jap.-8) - Čchung Hje-on (Kór. rep.)  7:5, 6:4, 6:7 (4), 0:6, 6:4 - v sobotu prerušené pre dážď za stavu 7:5, 6:4, 6:7 (4), 0:3 Gael Monfils (Fr.-15) - Richard Gasquet (Fr.-24)  7:6 (5), 5:7, 4:3 - skreč, Gasquet odstúpil - v sobotu prerušené pre dážď za stavu 6:5 Karen Chačanov (Rus.) - John Isner (USA-21)  7:6 (1), 6:3, 6:7 (5), 7:6 (3) - v sobotu prerušené pre dážď po prvom sete Andy Murray (V. Brit.-1) - Karen Chačanov (Rus.) Fernando Verdasco (Šp.) - Kei Nišikori (Jap.-8) Stan Wawrinka (Švaj.-3) - Gael Monfils (Fr.-15) Kevin Anderson (JAR) - Marin Čilič (Chor.-7) Pablo Carreno-Busta (Šp.-20) - Rafael Nadal (Šp.-4) Dominic Thiem (Rak.-6) - Novak Djokovič (Srb.-2)


STĹPČEK MÁRIUSA KOPCSAYAVírus beztrestnosti vyčíňa už 25 rokov

Kauzy Ivana Lexu

Stĺpček

Kosíkovo vyhlásenie

Profil Ivana Lexu

Meno Ivana Lexu sa spája s viacerými kauzami. Aký bude ich osud po zrušení amnestií?

Príbeh 25 rokov samostatnej Slovenskej republiky sa nie náhodou kryje aj s príbehom Mečiara, Lexu a spol. Podľa nich to bol predsa ICH štát a ICH bezpečnostné zložky, mohli si s nimi nakladať podľa svojej chuti a vôle. Výsledkom je zoznam káuz spájaných s osobou Ivana Lexu: Nezákonné vypočúvanie príslušníkov SIS, kauza Triptych. Únos Michala Kováča mladšieho. Vražda Roberta Remiáša. Kauza mŕtve duše, krycie firmy, podozrenie, že boli unášaní aj ďalší ľudia na „pokusné účely“... Dokopy viac než desať kauz, pričom niektorými sa začne zaoberať Generálna prokuratúra na základe vyhlásení Ľuboša Kosíka. Áno, počujeme dobre. Orgány činné v trestnom konaní sa nimi začnú (opätovne) zaoberať. Pretože Slovensko je krajinou, kde sa s podozreniami takéhoto kalibru dá celé roky pokojne žiť. Amnestie sú zrušené, vírus beztrestnosti však vyčíňa ďalej. Je všeobecne akceptovanou diagnózou. Ďalších 25 rokov by trvalo, kým sa Slovensko z nákazy vylieči, ak by sme okamžite začali s terapiou. Ibaže – začali sme už?


Bratislavčania protestovali proti budove bez vlastného parkovania

Developer prestavuje bývalú slobodáreň, na parkovanie využil dieru v zákone.

Agentúrna správa bola nahradená autorským článkom NOVÉ MESTO. Na Odborárskej ulici vyrastá z bývalej slobodárne Dimitorvky bytovka. S parkovacími miestami pre nájomníkov však nepočíta. To vyvolalo vlnu nevôle medzi obyvateľmi aj poslancami mestskej časti Nové Mesto, ktorí prišli na stavenisko protestovať. Parkovacích miest je v lokalite málo už dnes a domáci sa boja ďalšieho zahustenia sídliska. Neďaleko vyrastá napríklad aj približne 600 bytov v rámci projektu Nobelka. Zatiaľ čo mestská časť stavbu na Odborárskej nepovolila, pretože neráta s parkovacími miestami pre nájomníkov, ministerstvo dopravy ju odsúhlasilo. Problém vyriešilo tak, že stavebníkovi - firme VI Group - nariadilo prenajať si pre obyvateľov bytovky 74 parkovacích miest od neďalekej firmy Chinex. Podľa novomestských poslancov by mal však stavebník vybudovať 90 miest na parkovanie. Navyše, ak si stavebník parkovacie miesta na vedľajšom pozemku iba  požičia, poslanci sa boja, že po skolaudovaní budovy stavebník nájomnú zmluvu na parkovisko vypovie a ľudia nebudú mať kde parkovať. Rozhodnutie ministerstva považuje starosta Nového Mesta Rudolf Kusý za nebezpečný precedens. „Každý investor sa bude pýtať, prečo by práve on mal budovať parkovacie miesta, keď iný to urobiť nemusel. Preto jednoznačne trváme na požiadavke, aby investor, ak chce vybudovať byty, vytvoril aj nové parkovacie miesta, povedal Kusý. Stavebník, firma VI Group, sa však ohrádza, že rekonštruuje starú budovu a nenadstavuje ani meter štvorcový novej úžitkovej plochy, pričom „v stanovisku Krajského dopravného inšpektorátu sa uvádza, že neexistuje zákonný dôvod požadovať od stavebníka vybudovanie nových parkovacích miest." To zmenilo až ministerstvo dopravy, ktoré firme nariadilo zabezpečiť k bytom aj parkovacie miesta. „Dodatočnú požiadavku ministerstva splnila naša spoločnosť napriek tomu, že pôvodne vydané stavebné povolenie vybudovanie nových parkovacích miest nevyžadovalo. Spoločnosť VI Group tak pristúpila k vybudovaniu desiatich nových parkovacích stojísk na ulici Odborárska a k dlhodobému podnájmu ďalších 74 parkovacích stojísk pri ulici Nobelova," uviedol konateľ firmy Richard Duška. Spoločnosť podľa neho chcela vybudovať ďalšie parkovacie miesta na pozemkoch spoločnosti Istrochem Reality nachádzajúcich sa na ulici Trojdomy. „Bohužiaľ u vedenia mestskej časti sa náš zámer nestretol s pochopením a súhlas s vybudovaním ďalších parkovacích stojísk nám vydaný nebol," tvrdí Duška, ktorý hovorí o cielenej negatívnej kampani na firmu VI Group a zvažuje dobré meno firmy ochrániť súdnou cestou. Budova na Odborárskej ulici pôvodne slúžila ako ubytovňa pre pracovníkov štátnych Chemických závodov Juraja Dimitrova. Tí zväčša autá nemali, takže nepotrebovali ani parkovacie miesta. Po privatizácii chemického podniku získala budova nového majiteľa, ktorý ju začal využívať ako administratívnu budovu. Potom, čo o budovu na Odborárskej ulici prestal byť záujem, majiteľ sa v roku 2013 rozhodol, že z nej urobí byty. V budove má vzniknúť 59 bytov, šesť apartmánov a deväť nebytových priestorov. V novembri 2013 však stavebný úrad mestskej časti Nové Mesto žiadosť majiteľa o zmenu účelu stavby nepovolil. Dôvodom boli chýbajúce parkovacie miesta, ktoré developer ani neplánoval postaviť. Následne stavebný úrad vyzval v roku 2015 stavebníka, aby preukázal, že v lokalite bude dostatočný počet parkovacích miest. Stavebník si však dal vypracovať analýzu o nutnosti parkovacích miest u inžiniera Ladislava Benčeka, podľa ktorej ich vybudovať netreba.  S tým však nesúhlasí mestská časť a ani občania z občianskeho združenia Dimitrovka, ktoré je proti výstavbe bez parkovacích miest. Okresný úrad Nové Mesto stavebníkovi napriek analýze povolenie nevydal. Ten sa odvolal na Okresný úrad Bratislava, ktorý nakoniec stavbu v auguste 2016 povolil. Proti tomuto rozhodnutiu sa na ministerstvo dopravy odvolala mestská časť aj občianske združenie Dimitrovka. Ministerstvo vtedy vydalo rozhodnutie, že spoločnosti VI Group si stačí prenajať parkovacie miesta od firmy Chinex a nemusí budovať vlastné. Podľa ministerstva by mali stačiť, keďže stavebník nestavia novú budovu, ale rekonštruuje už existujúcu a zachová jej pôvodnú trojposchodovú výšku. Zákon totiž umožňuje developerovi prenajať si parkovacie miesta do vzdialenosti 500 metrov od príslušnej stavby. Na túto chybu v zákone podľa novomestského poslanca Vladimíra Mikuša doplácajú obyvatelia, preto by ho bolo treba upraviť. Mikušovi sa postup ministerstva nepáči. „Protestom chceme poukázať, ako zlé zákony slúžia špekulantom, a nie ľuďom,“ povedal Mikuš. S Mikušom súhlasí aj starosta Kusý, ktorý sa proti rozhodnutiu ministerstva odvolal. „Mali sme niekoľko stretnutí na ministerstve, kde sme sa snažili úradníkom vysvetliť, prečo je náš názor správny, využili sme všetky nám známe nástroje, aby sme zastavili výstavbe bez potrebných parkovacích miest,“ dodal Kusý. Za najlepšie riešenie považuje mestská časť odkúpenie pozemku vedľa stavby od spoločnosti Istrochem, kde by sa mohli vybudovať miesta na parkovanie pre budúcich obyvateľov bytovky. „Túto možnosť však developer zamietol,“ povedal Mikuš. O odvolaní mestskej časti proti rozhodnutiu ministerrstva rozhodne opäť rezort dopravy. Svoj postoj však zrejme nezmení. Stavebník totiž podľa hovorkyne rezortu Karolíny Duckej zabezpečí dostatočný počet parkovacích miest pre nových obyvateľov. To, že môže vypovedať po skolaudovaní bytovky nájomnú zmluvu na parkovisko, do úvahy neberie. Mestská časť pritom poukázala aj na to, že firma, ktorá parkovisko stavebníkovi prenajala, ho má tiež iba v prenájme. Správa bola doplnená o vyjadrenie firmy VI Group


Trump s Putinom sa počas summitu APEC vo Vietname nestretnú

Na summite sa zúčastnia aj čínsky prezident Si Ťin-pching, kanadský premiér Justin Trudeau či japonský premiér Šinzó Abe.

DANANG. Samostatné stretnutie prezidentov Spojených štátov a Ruska počas nadchádzajúceho summitu Ázijsko-tichomorskej hospodárskej spolupráce (APEC) vo Vietname sa napriek očakávaniam neuskutoční. Oznámila to v piatok hovorkyňa Bieleho domu Sarah Sandersová, ktorej vyhlásenie priniesla agentúra DPA. Ruské tlačové agentúry informovali predtým s odvolaním sa na ruského prezidentského poradcu Jurija Ušakova, že Donald Trump bude bilaterálne rokovať s Vladimirom Putinom v piatok, teda počas prvého dňa summitu APEC vo vietnamskom meste Danang. "Čo sa týka stretnutia s Putinom, takéto stretnutie nebolo nikdy potvrdené a ani sa neuskutoční, pretože by kolidovalo s časovými rozvrhmi oboch strán," povedala Sandersová na palube Trumpovho lietadla Air Force One, ktorým pricestoval na summit. "Či narazia na seba a pozdravia sa? Je to určite možné a pravdepodobné," dodala hovorkyňa, zároveň však odmietla, že by sa očakávalo "naplánované, formálne stretnutie". Samostatné rokovanie Trumpa s Putinom sa uskutočnilo doposiaľ iba raz, a to začiatkom júla na summite skupiny G20 v nemeckom Hamburgu, pripomenula DPA. Trump nedávno vyhlásil, že počas summitu APEC vo Vietname by chcel s Putinom rokovať o Severnej Kórei, Sýrii a Ukrajine. Americký prezident Donald Trump a jeho ruský partner Vladimir Putin pricestovali v piatok do vietnamského prístavného mesta Danang, kde sa v piatok začne dvojdňový summit lídrov Ázijsko-tichomorskej hospodárskej spolupráce (APEC). V APEC-u je združených 21 krajín pacifického regiónu, ktoré tvoria približne 60 percent globálnej hospodárskej produkcie a žije v nich asi 40 percent svetovej populácie. Skupina sa stretáva raz za rok vždy na inom mieste. Na summite sa zúčastnia aj sú čínsky prezident Si Ťin-pching, kanadský premiér Justin Trudeau či japonský premiér Šinzó Abe.


Strop na platenie sociálnych odvodov sa zvýši

Zvýšenie stropu na platenie sociálnych odvodov majú lepšie zarábajúcim kompenzovať vyššie nemocenské dávky a nižšia redukcia zásluhovosti pri výpočte dôchodkov.

BRATISLAVA. Maximálny vymeriavací základ na platenie odvodov do Sociálnej poisťovne sa od začiatku budúceho roka zvýši zo súčasného 5-násobku na 7-násobok priemernej mzdy na Slovensku spred dvoch rokov. Tohtoročný maximálny vymeriavací základ na platenie sociálnych odvodov v sume 4 290 eur tak stúpne na 6 181 eur. Vyplýva to z novely zákona o sociálnom poistení, ktorú schválil parlament. Zvýšenie stropu na platenie sociálnych odvodov majú lepšie zarábajúcim kompenzovať vyššie nemocenské dávky zo Sociálnej poisťovne, ako aj vyššia náhrada príjmu pri dočasnej práceneschopnosti (PN) zamestnanca, ktorú mu poskytuje zamestnávateľ počas prvých desiatich dní PN. Maximálny vymeriavací základ na výpočet nemocenských dávok a náhrady príjmu pri PN má stúpnuť z 1,5-násobku na 2-násobok priemernej mzdy na Slovensku spred dvoch rokov. Najvyšší možný vymeriavací základ na výpočet týchto dávok tak pôjde nahor z tohtoročných 1 287 eur na 1 766 eur. Maximálna výška náhrady príjmu pre zamestnanca, resp. nemocenskej dávky pre samostatne zárobkovo činnej osoby (SZČO) sa následkom toho počas prvých troch dní trvania PN zvýši z tohtoročných 10,58 eura na 14,51 eura. Od štvrtého dňa trvania PN najvyššia možná náhrada príjmu zamestnanca, resp. nemocenskej dávky pre SZČO stúpne z tohtoročných 23,27 eura na 31,93 eura. Na takéto maximálne sumy dávok budú mať nárok tí, ktorí v tomto roku zarábajú v hrubom najmenej 1 766 eur. Druhou kompenzáciou za zvýšenie stropu na platenie odvodov bude to, že od začiatku budúceho roka sa už nemá znižovať miera zásluhovosti pri výpočte najvyšších penzií. Tohtoročné krátenie hrubých príjmov presahujúcich 1,25-násobok priemernej mzdy na Slovensku až do trojnásobku priemernej mzdy na Slovensku sa má zachovať aj naďalej. Toto krátenie v tomto roku spočíva v tom, že z hrubej mzdy v rozmedzí od 1,25-násobku priemernej mzdy do 3-násobku priemernej mzdy štát v tomto roku uzná len 68 %. Ak by sa takéto krátenie nezachovalo, tak by štát v budúcom roku uznal už len 64 % a od roku 2018 už len 60 % zo zárobku v rozmedzí od 1,25-násobku do 3-násobku priemernej mzdy. Hrubú mzdu prevyšujúcu trojnásobok priemernej mzdy štát do úvahy pri výpočte dôchodkov vôbec neberie. Takisto sa má však od začiatku budúceho roka zachovať súčasná miera solidarity pri výpočte najnižších dôchodkov. Ak budúci penzista zarába menej ako priemernú mzdu na Slovensku, tak mu štát v tomto roku pri výpočte dôchodku k jeho hrubej mzde pridá 20 % zo sumy, ktorá mu chýba do priemernej mzdy. Takýto postup má platiť aj naďalej. Ak by parlament zachovanie miery solidarity neschválil, tak by štát v budúcom roku ľuďom s podpriemernou mzdou pri výpočte dôchodku pridal 21 % a od ďalšieho roku 22 % zo sumy, ktorá žiadateľovi o dôchodok chýba do priemerného zárobku na Slovensku.


Sviatočná jar: Tri spôsoby ako si vyzdobiť interiér na Veľkú noc

Veľkonočné sviatky domácnosť vždy prebudia a rozveselia.

Veľká noc je symbolom prebudenia prírody a nového života. Pozná množstvo tradícií, ktoré sa líšia v závislosti od toho, v ktorej krajine sa práve nachádzate. Najčastejšie vytvárame veľkonočnú atmosféru v kuchyni, kde sa pripravujú tradičné dobroty typické pre každú oblasť, dokonca rodinu. Druhým základným prvkom Veľkej noci sú dekorácie. A k tomuto sviatku, rovnako ako k jari, patrí veľa farieb a veselosti. Overenú klasiku predstavujú romantické pastelové farby, ktoré sa ideálne hodia na jarné obdobie. Pastelové odtiene a veľkonočný stôl sa k sebe hodia dokonale. Pastelový riad však môžete bez problémov využívať aj počas leta. Aby bolo doma veselšie, vytvorte veľkonočné dekorácie s deťmi v celom byte vrátane detskej izby. K dokonalému efektu nepotrebujete veľa. Stačia voľne natrhané vetvičky z akýchkoľvek kríkov a pár povešaných vajíčok a k tomu čerstvo rezané tulipány či originálny vlastnoručne vyrobený veľkonočný veniec s chutnými koláčmi v pozadí. Sviatočnú atmosféru môžete tento rok zvýrazniť pomocou farieb dúhy. Tento symbol prímeria, nádeje a harmónie elegantne zapadne do veľkonočného interiéru a zároveň naplní každú domácnosť pozitívnou energiou. Sýtych farieb sa báť nemusíte – tie odzrkadľujú jarnú prírodu, ktorá sa prebúdza po zimnom spánku. Takéto odtiene najlepšie vyniknú v spoločnosti neutrálnych farieb. Mohlo by sa zdať, že lesk zlata a striebra je výsadou zimných kompozícií. Omyl. Tieto farby sa hodia na veľkonočný stôl priam dokonale. Trendy sa zvyknú navzájom prestupovať. Tento rok, okrem klasických krištáľových pohárov a podnosov, odporúčame využiť aj veľkonočný ekvivalent vianočných gúľ – sklenené vajíčka. Dajú sa zavesiť na ,kyticu’ nabielo pomaľovaných halúzok či na luster nad jedálenským stolom. Takto získa veľkonočná štylizácia originálny a zároveň veľmi elegantný ráz.


Rada pre ľudské práva odmieta stiahnutie podpisu spod Istanbulského dohovoru

Fico by sa mal podla členov rady výzvam cirkvi a predsedu SNS postaviť a nie im ustupovať.

BRATISLAVA. Stiahnutie podpisu demokratického štátu pod ľudskoprávnym dohovorom, ktorý podpísalo 45 európskych štátov, by bol bezprecedentný akt spochybňujúci európske smerovanie krajiny, nastúpené po roku 1989. Myslia si to členovia Rady vlády SR pre ľudské práva, národnostné menšiny a rodovú rovnosť, ktoré TASR poskytol v pondelok podpredseda rady Kálmán Petőcz. Premiér Robert Fico minulý týždeň odmietol ratifikáciu Istanbulského dohovoru o predchádzaní násiliu na ženách a domácemu násiliu. Členovia rady odmietajú výzvy predsedu NR SR Andreja Danka (SNS) a predstaviteľov cirkví, ktoré požadujú stiahnutie podpisu SR pod Dohovorom Rady Európy o predchádzaní násiliu na ženách a domácemu násiliu a boji proti nemu, tzv. Istanbulský dohovor. Podľa nich by sa vláda SR a jej predseda mali takýmto výzvam postaviť, a nie im ustupovať. "Násilie páchané na ženách je najzávažnejším porušením práv žien. Ak vo vláde neexistuje politická vôľa, aby po podpise, ktorý sa uskutočnil v máji 2011, predložila dohovor na ratifikáciu, je to poľutovaniahodná politická realita," povedal Petőcz s tým, že sa odráža nepochopenie jednej z úloh demokratického štátu, a to ochrany a podpory ľudských práv. Členovia rady žiadajú, aby sa premiér Robert Fico (Smer) postavil proti snahám diskreditovať ľudskoprávnu zmluvu a zároveň, aby začal s realizáciou krokov, ktoré povedú k tomu, aby verejnosť dostala informácie o Istanbulskom dohovore v zmysle ľudskoprávnych východísk. Definícia rodu, ako ju používa Dohovor Rady Európy, nie je v rozpore s posolstvom biblických textov a s kresťanskou vierou, tvrdí to päťdesiat osobností z cirkevného, akademického a občianskeho prostredia. "Ako členky a členovia cirkví vyjadrujeme nesúhlas s týmto vyhlásením našich predstaviteľov a obraciame sa na veriacich ľudí, ktorí cítia potrebu hľadať času primerané odpovede na otázky súčasnosti, aby sa pripojili k nášmu vyjadreniu. Chceme byť v duchu našich kresťanských tradícií mestom na návrší, svetlom sveta, soľou zeme a chceme byť aj tvorivou a kritickou súčasťou prebiehajúcich civilizačných procesov a zmien,“ uvádza sa v stanovisku, ktoré agentúre SITA poskytol teológ Ondrej Prostredník. "Deklarácie odsudzujúce násilie ani vyhlásenia o posilnení represie nestačia. Násilie na ženách nie je problém, ktorý k nám prichádza s migráciou. Je to náš vlastný problém, s ktorým sme si v našej kultúre stáročia nedokázali poradiť,“ myslia si signatári stanoviska, medzi ktorými sú napríklad Ondrej Prostredník, Miro Kocúr, Michal Havran, Anna Polcková či Michal Vašečka. Podľa stanoviska "definícia rodu, ako ju používa tento dohovor Rady Európy, je úplne v súlade s biblickým posolstvom, a odlíšenie rodu, ako súboru spoločnosťou vytvorených a prisudzovaných rolí, od pohlavia, ako biologickej danosti, neohrozuje manželstvo ani rodinu, ale pomáha pochopiť mechanizmy vzniku domáceho násilia". Návrh cirkví na odstúpenie od tohto ľudskoprávneho dohovoru je podľa signatárov bezprecedentným krokom, ktorý by spochybnil uznanie ľudských práv a rodovej rovnosti v SR, ako aj prihlásenie sa k hodnotám Európskej únie. Predstavitelia jedenástich cirkví podpísali 13. februára Vyhlásenie najvyšších predstaviteľov kresťanských cirkví v Slovenskej republike k tzv. Istanbulskému dohovoru. Žiadajú v ňom, aby Slovenská republika nepristúpila k ratifikácii a stiahla svoj podpis tohto dohovoru, ktorý upravuje záväzky štátov pri predchádzaní násiliu na ženách a domácemu násiliu a pri boji proti nemu. Proti neodôvodnenému rozhodnutiu vlády SR a predsedu NR SR neratifikovať už podpísaný Istanbulský dohovor protestuje aj spolok slovenských žien Živena. "Odmietame tiež tolerovať znevažovanie, nerovnaké postavenie a ohodnotenie žien na pracoviskách. Mačovskú kultúru, ktorú si tak žiarlivo ochraňujú niektoré skupiny v spoločnosti, musíme odsúdiť a riešiť aj ďalšie spoločenské problémy, ktoré nás gniavia,“ píše sa v stanovisku tohto spolku. Podporou ratifikácie Istanbulského dohovoru za Slovenskú republiku sa chcú zastať nielen žien a dievčat, ale i tých, ktorým sú ich práva na dôstojný, rovnoprávny život odopierané hocikde vo svete. Živena, ktorá je najstarším spolkom žien na Slovensku, si takisto myslí, že hystéria okolo ratifikácie je vymysleným problémom. Dodáva, že násilie voči ženám a dievčatám, jeho zľahčovanie, ktoré pretrváva najmä zo strany mužov na Slovensku, nesmieme tolerovať. Dohovor Rady Európy o predchádzaní násiliu na ženách a domácemu násiliu a o boji proti nemu (tzv. Istanbulský dohovor) ponúka nástroj, ktorý väčšina signatárskych štátov ratifikovala a uznala ho tým za vhodný na riešenie problému domáceho násilia. Premiér Robert Fico v mene koalície odmietol ratifikáciu Istambulského dohovoru. Podľa jeho slov je medzinárodný dohovor v rozpore s Ústavou SR a lepším variantom je zaviesť vnútroštátnu legislatívu pre zvýšenie ochrany práv žien. Koaličná SNS okrem toho žiada aj stiahnutie podpisu pod dohovorm.


Rast tureckej ekonomiky sa v druhom kvartáli spomalil

Hlavným dôvodom ochladenia ekonomiky je politická neistota.

ISTANBUL. Tempo rastu tureckej ekonomiky sa v 2. kvartáli spomalilo a bolo najslabšie za jeden rok. Hlavným dôvodom ochladenia je politická neistota. Hrubý domáci produkt (HDP) za tri mesiace od apríla do júna na sezónne upravenej báze medzikvartálne stúpol o 1,2 percneta po zvýšení o 1,6 percenta v 1. štvrťroku. Experti počítali s nárastom len o 0,4 percenta. V medziročnom porovnaní HDP klesol o 1,5 percenta. Turecká ekonomika sa v 1. kvartáli dostala zo svojej prvej recesie za 10 rokov. Oživenie však rýchlo stratilo dynamiku. Vládnuca strana AKP prezidenta Recepa Tayyipa Erdogana v marci odmietla priznať porážku v regionálnych voľbách v Istanbule, čo podkopalo podnikateľskú aj spotrebiteľskú dôveru. Ďalším faktorom bola hrozba sankcií zo strany USA. Zahraniční investori z obavy pred rizikami začali sťahovať svoje peniaze z krajiny a domácnosti začali hromadiť doláre. Turecká líra zaznamenala v 2. kvartáli najprudšie oslabenie spomedzi mien rozvíjajúcich sa ekonomík. To všetko spôsobilo sprísnenie finančných podmienok, čo sa prejavilo zvýšením trhových úrokových sadzieb a spomalením rastu úverovania, uviedol ekonóm Nomura International Inan Demir.


Na ruke mal fašistické tetovanie. Sky Sport zrušil reláciu talianskej legendy

Tetovanie Di Cania odkazovalo na bývalého fašistického lídra Mussoliniho.

RÍM. Talianska televízna stanica Sky Sport zrušila reláciu bývalého trénera futbalistov Sunderlandu Paola Di Cania pre fašistické tetovanie, ktoré bolo vidieť počas videorozhovoru. Informovala o tom agentúra dpa. Futbalista známy pre svoje sklony k fašizmu odštartoval v televízii vlastnú reláciu s názvom "Di Canio Premier šou". V jednom z vydaní bolo možné vidieť vytetované slov "dux", ktoré odkazuje na bývalého talianskeho fašistického lídra Benita Mussoliniho. "Urobili sme chybu, keď sme ukázali ten obrázok. Niečo sme urobili zle. Ospravedlňujeme sa tým, ktorých tento obrázok urazil. Po rozhovore s Paolom sme sa rozhodli pozastaviť našu spoluprácu aj napriek jeho profesionalite," vyjadril sa viceprezident Sky Sport Jacques Raynaud. Pre Di Cania nejde o prvý problém s touto tématikou, v roku 2005 ho ešte ako hráča Lazia Rím potrestali za opakovaný fašistický pozdrav. Vtedy prezentoval názor, že jeho gesto nemá politický podtón.


Ruskí vojaci robili prieskum na Špicbergoch, píšu nórske médiá

Rusi označili správy za falošné a za provokáciu.

MOSKVA/OSLO. Nórske médiá tvrdia, že ruskí vojaci údajne vykonali prieskumnú misiu na súostroví Špicbergy, pričom sa pohybovali aj na nórskom území. Agentúra Interfax v pondelok uviedla, že ruské veľvyslanectvo v Osle označilo tieto správy nórskych médií za "falošné" a za "provokáciu". Podľa nórskeho spravodajského servera Aldrimer, ktorý sa odvolal na zdroje v nórskych spravodajských službách a na organizáciu NATO, vojaci patriaci údajne k jednotke ruských síl osobitného určenia skúmali miestnu infraštruktúru i lokalitu ako takú. Nórske médiá uvádzajú, že americké špionážne lietadlá následne vykonali nad oblasťou prieskumné lety, pričom získali snímky zachytávajúce údajných ruských vojakov, informovala agentúra RIA Novosti. Nórske ministerstvo obrany túto záležitosť odmietlo komentovať. Dodalo však, že údajný prienik ruských síl v tejto oblasti mohol súvisieť s nedávnym ruským námorným vojenským cvičením. Ide o ruské námorné manévre, ktoré sa konali od 1. do 9. augusta vo vodách Baltského mora. Súčasťou cvičenia boli aj plavby ruských lodí v Nórskom a Severnom mori. Ruské veľvyslanectvo v Nórsku uviedlo, že správy nórskych médií považuje za "súčasť systematickej práce určitých kruhov v Nórsku", ktoré sa z Ruska snažia "vytvoriť nepriateľa". Podľa Špicberskej dohody podpísanej v roku 1920 má zvrchovanosť nad Špicbergmi Nórsko, pričom však toto územie musí zostať demilitarizované. Dohoda tiež svojim signatárom priznáva právo na obchodné činnosti na tomto území. Rusko je v súčasnosti jedinou krajinou - okrem Nórska -, ktorá toto právo využíva. Ruská federácia má súčasne v meste Barentsburg svoj konzulát.


AKTUALIZOVANÉBašternáka obvinila polícia z daňových podvodov

Bašternáka obvinili

Zbaví sa viny?

Fico a sťahovanie

Stĺpček

Obvinenie policajný vyšetrovateľ Národnej jednotky finančnej polície NAKA vzniesol v piatok 17. marca.

BRATISLAVA. Podnikateľ Ladislav Bašternák je po mesiacoch vyšetrovania oficiálne obvinený. Národná kriminálna agentúra ho viní za podvody s daňami z čias, keď si pred piatimi rokmi od štátu vypýtal pravdepodobne nadmerný odpočet DPH pri obchodovaní s bytmi. Vyšetrovatelia vzniesli obvinenie ešte v piatok, informovali webnoviny.sk. Obvinenie podnikateľa Bašternáka z daňových podvodov bolo spracované ešte 16. novembra 2016, čakalo sa len, kedy sa vytiahne. Na tlačovej konferencii to v utorok vyhlásil líder OĽaNO-NOVA Igor Matovič, ktorý sa odvolal na svoje informácie z prostredia Národnej kriminálnej agentúry (NAKA) a priznal, že išlo o únik informácií. Strana SaS vyzýva premiéra Roberta Fica (Smer), aby splnil sľub a odsťahoval sa z bytu v komplexe Bonaparte, ktorý si má prenajímať od podnikateľa Bašternáka. Zároveň vyzýva ministra vnútra Roberta Kaliňáka (Smer), aby odstúpil z funkcie. "Je to človek, ktorý získal od daňového podvodníka podiel vo firme v účtovnej hodnote minimálne 400.000 za 8000 eur. Preto ministra vnútra vyzývame na okamžité odstúpenie. Je to človek, ktorý tam nemá čo hľadať," vyhlásil na tlačovej konferencii Jozef Rajtár (SaS). KDH vyzýva Daňový úrad Bratislava, aby v zmysle zákona o cestovných dokladoch požiadal o odňatie cestovného pasu podnikateľovi Ladislavovi Bašternákovi. "Slovensko má už veľa podvodníkov po celom svete, ktorí z našej krajiny utiekli pred spravodlivosťou. U Bašternáka je dôvodné podozrenie, že bude mariť, respektíve že sa bude chcieť vyhnúť spravodlivosti," tvrdí KDH. Očakávalo sa, ako na tento krok zareaguje premiér Robert Fico (Smer). Od Bašternáka má totiž prenajatý byt v rezidencii Bonaparte, pričom až dosiaľ svoje bývanie hájil tým, že podnikateľovi zatiaľ nebolo nič dokázané. Vo februári však povedal, že ak by bolo vznesené obvinenie, tak sa z bytu okamžite odsťahuje, pretože by to "bolo pre neho neudržateľné". Fico však o naliehavosti sťahovania dnes už nehovorí. "Hľadám si bývanie na definitívu, chcem sa nasťahovať niekde, kde dožijem," reagoval v utorok s tým, že konkrétny termín sťahovania nemá. Kritike za to, že býva u podnikateľa spájaného s daňovými podvodmi čelí premiér už dlhšie. Po verejnom tlaku vyhlásil, že si začína hľadať nové bývanie. Ešte vo februári pre SME úrad vlády pripustil, že Fico nemá ešte ani pozemok pod dom. O reakciu na obvinenie Bašternáka a termín sťahovanie premiéra požiadal denník SME úrad vlády. Policajné prezídium obvinenie potvrdilo. "V predmetnej trestnej veci prebieha intenzívne vyšetrovanie po vznesení obvinenia a vzhľadom na uvedené poskytneme bližšie informácie keď to proces vyšetrovania umožní," reagoval hovorca polície Martin Wäldl. Bašternáka polícia viní za to, že si uplatnil neprimeraný odpočet daní, a to vo výške takmer dvoch miliónov eur. Urobil tak pri obchode so siedmimi bytmi v komplexe Five Star Residence, za ktoré mal podľa vlastných slov zaplatiť 12 miliónov eur v hotovosti, hoci ich skutočná cena je len približne 1,5 milióna eur. Vyšetrovatelia ďalej tvrdia, že Bašternákova firma zavádzala, keď tvrdila, že firmy odkupovala ako nadštandardne upravené. Kupovala ich totiž len jedenásť dní po tom, ako ich kúpila firma Rent and Wash, ktorá ich kupovala ešte ako holobyty. Čas na prerobenie by bol podľa tohto vzorca podozrivo krátky. Špeciálna prokuratúra sa k prípadu zatiaľ bližšie nevyjadrila. Magdaléna Kuciaňová (SNS) "Pána Bašternáka nepoznám, neriešila som ho a ani ho riešiť nebudem. To sú jeho veci, sú tu orgány činné v trestnom konaní a tie majú konať, nech sa tie veci vyriešia a nech sa donekonečna netraumatizuje spoločnosť. Niečo som o ňom čítala, ale to, čo čítate nemusí byť pravda. K otázke na sťahovanie sa premiéra sa nemôžem vyjadrovať, nepatrí mne, ale niekomu inému." Marek Krajčí (OĽaNO) "Vďakabohu, že sa aspoň nejaké veci posúvajú ďalej. Dúfam, že v našej krajine príde čas, kedy sa všetky nespravodlivosti vyriešia a celé spravovanie verejných vecí sa posunie viac k ľuďom. A premiérovo odsťahovanie sa by mohla byť prvá lastovička." Igor Matovič (OĽaNO) "Polícia už niekoľkokrát ukázala aj pri mimoriadnych schôdzach, že v ten deň alebo deň pred tým robila akože prepadovky u Bašternáka. Včera vyšlo, že Kaliňák vybavoval, aby sa razia u Bašternáka nerobila, a tak to dnes potrebovali niečím prekryť. Toto obvinenie bolo vraj vypracované už dávnejšie, len ho potrebovali vytiahnuť v správnu chvíľu. Ale teším sa, že premiér už musí začať so sťahovaním. Ak mu chýbajú brigádnici, sme k dispozícii, ak nemá na zaplatenie sťahovacej služby, obetujem niečo z výplaty a ak by mal problém nájsť si ubytovanie, som ochotný mu prispieť aj na nájom." Karol Galek (SaS) "Nemyslím si, že je za tým nejaký úprimný záujem o vyšetrenie kauzy Bašternák. Tých káuz a problémov sa nahromadilo toľko, že zrejme aj Bašternák už je dobrý ako obetný baránok. Premiér sa odtiaľ mal odsťahovať už dávno, respektíve sa tam nikdy ani sťahovať nemal." Juraj Blanár (Smer) "Som rád, že orgány činné v trestnom konaní konajú. Na sťahovanie sa musíte spýtať pána premiéra, myslím si, že otázku už jasne zodpovedal." Rastislav Holúbek (nezaradený) "Teraz sme sa venovali amnestiám, takže nechcem nejakým spôsobom fabulovať, neviem sa k tomu vyjadriť." Andrej Hrnčiar (Most – Híd) "Vnímam to veľmi pozitívne a je z toho vidieť, že polícia koná, čo je potešujúca správa. Verím, že sa tento prípad dotiahne do konca a ak bol spáchaný nejaký podvod, budú za to ľudia pykať. Odsťahovanie sa z Bonaparte je vec pána premiéra, ale vyjadroval sa, že túto vec bude nejakým spôsobom riešiť, keď nastane posun." Gábor Gál (Most – Híd) "Je lepšie, že sa začalo konať neskôr, ako nikdy. Na premiéra je pri odsťahovaní sa vyvíjaný tlak, ale otázka by mala skôr smerovať na neho."


Mrazená pizza. Stravovacie návyky u mladých v Nemecku sa menia

Na každého Nemca sa spotrebúva viac ako 40 kilogramov mrazených potravín ročne.

BERLÍN. Stravovacie návyky Nemcov sa výrazne menia. V domácnostiach sa presadzujú hlbokozmrazené hotové jedlá a polotovary. Celoročne medzi najobľúbenejšie patrí pizza, v zime maliny a koncom leta špargľa. Dobrý je odbyt aj rybieho filé s omáčkou, ryžou a špenátom. Nemecký ústav pre mrazené potraviny predpokladá, že vlani výrobcovia mrazených jedál dosiahli prírastok obratu najmenej 3,7 % a ich príjmy vzrástli na 13,7 miliardy eur. Presné čísla však budú známe v apríli. Na každého obyvateľa krajiny sa spotrebúva viac ako 40 kilogramov mrazených potravín ročne; trend je vzostupný. Mrazené potraviny sa presadzujú najmä v domácnostiach, kde sú manželia zamestnaní a na varenie náročných večerí nemajú času. Spolkové ministerstvo pre výživu a pôdohospodárstva vo výročnej správe Ernährungsreport 2017 uvádza, že viac ako polovica Nemcov dáva prednosť pokrmom, ktoré sa pripravujú rýchlo. Takéto produkty uprednostňuje 72 % ľudí mladších ako 30 rokov. V konzume jedál v domácnostiach už nejestvuje pevná štruktúra. O obedoch vo všedných dňoch ani nehovoriac. Ľudia prichádzajú domov v rozdielnych časoch a spoločné večere sa už zvyčajne nekonajú. Namiesto toho si každý člen rodiny sám "niečo zahryzne". V mimoriadnom časovom strese žijú najmä mladé rodiny. Štruktúru stravovania rodín ovplyvňujú aj rozdielne diéty jej členov. Rozrušili ju vegetariáni i vegáni, dospievajúce dievčatá a mladé ženy, ktoré úzkostlivo dbajú o svoju líniu. Vo vyššom veku ide o diéty, ktoré vyžaduje zdravotný stav. V sektore výroby hotových jedál sa zvyšuje konkurencia. Rýchlo rastie dopyt po kvalitných produktoch. Hinnerk Ehlers z vedenia spoločnosti Frosta vo štvrtok (23.3.) na tlačovej konferencii uviedol, že firma v posledných dvoch rokoch zvýšila tržby o vyše 40 %. Zákazníci s obľubou kupujú jej výrobky, ktoré sú chutné, bez pridaných éčiek a s jasnými informáciami o zložení jedál. Navyše musia byť v rámci súčasného konzumného trendu, inými slovami - chuti doby.


Stoch sa vrátil na Stamford Bridge: Bude to o prvom góle

LONDÝN. Slovenský futbalový reprezentant v službách českej Slavie Praha Miroslav Stoch sa vo štvrtkovej štvrťfinálovej odvete Európskej ligy 2018/2019 predstaví na ihrisku anglického klubu FC Chelsea. Práve v drese "The Blues" si pred desiatimi rokmi pripísal niekoľko štartov v tamojšej Premier League. "Je to skvelý pocit, že som tu opäť, ale dúfam, že ešte lepšie to bude po zápase. Vyzerá to tu stále rovnako ako pred desiatimi rokmi. Bol som zvedavý, koľko ľudí tu bude stále pracovať, a prekvapilo ma, že celkom dosť. Zatiaľ som sa s nikým nerozprával, ale po úvodnom stretnutí sme sa s niekoľkými pozhovárali a bolo to príjemné. Väčšina z nich bola prekvapená a uznali našu silu. Dúfam, že to v Londýne zopakujeme s lepším výsledkom, aj keď to bude nesmierne náročné," uviedol 29-ročný rodák z Nitry pre oficiálny web "zošívaných". Pražania v minulotýždňovom dueli po solídnom výkone napokon podľahli Londýnčanom najtesnejším rozdielom 0:1. Podľa Stocha, ktorý si v drese Chelsea pripísal na konto dovedna päť súťažných vystúpení, však stále nie je nič stratené. "Urobíme maximum pre to, aby sme postúpili. Dáme do toho úplne všetko. V prvom zápase sme predviedli mnoho dobrých vecí a zistili sme, že môžeme s Chelsea hrať. Teraz to bude ešte ťažšie, pretože nastúpime vonku. Ale môžeme prekvapiť," myslí si šikovný ofenzívny futbalista. Historicky najlepším výsledkom Slavie v pohárovej Európe je semifinále Pohára UEFA 1995/1996. Na vyrovnanie tohto úspechu musí mužstvo trénera Jindřicha Trpišovského v britskej metropole aspoň raz skórovať. "Bude to o prvom góle. Pokiaľ chceme pomýšľať na postup alebo dobrý výsledok, musíme dať gól. Keď skórujeme ako prví, môže to byť fantastické. Motivácia je neskutočne veľká, ale na druhej strane, nesmieme byť premotivovaní," poznamenal Miroslav Stoch.


Tománek nie je spôsobilý viesť Čistý deň, hovorí Lipšic. Podáva trestné oznámenie

Vedenie Čistého dňa

Lipšic podáva oznámenie

Odmietol tiež prezradiť, kto mu Tománkovu zdravotnú dokumentáciu poskytol.

BRATISLAVA. Advokát a expolitik Daniel Lipšic podáva trestné oznámenie na riaditeľa resocializačného strediska Čistý deň v Galante za subvenčný podvod. Ako v utorok novinárom vysvetlil, Tománek nie je zdravotne spôsobilý vykonávať funkciu riaditeľa takéhoto zariadenia. Jeho diagnózu špecifikovať odmietol a odmietol tiež prezradiť, kto mu Tománkovu zdravotnú dokumentáciu poskytol. „Je zjavné, že človek s takouto vážnou diagnózou nikdy nemohol legálne byť na čele zariadenia, kde sa majú liečiť drogovo závislé deti. Myslím si, že tam je niekde koreň problému,“ vyhlásil Lipšic s tým, že lekárske správy priloží k trestnému oznámeniu na Tománka, ktoré v najbližších dňoch podá. Podľa Lipšica je evidentné, že osoby, ktoré žiadali o štátne prostriedky, sú podozrivé zo spáchania subvenčného podvodu, keď zamlčali takú okolnosť, akou je vážna diagnóza. Dodal, že v celej kauze okolo malého zariadenia, akým je Čistý deň, „musí ísť o niečo viac“. „Musí ísť o veľmi vážne podozrenie z ekonomických trestných činov, ktorých rukojemníkmi sa stávajú bezbranné dievčatá a chlapci,“ zdôraznil. Lipšic sa vyjadril aj ku skutočnosti, že v podávaní trestného oznámenia na vedenie Čistého dňa zastupuje 18-ročnú Simonu, ktorá sa stala známa facebookovou komunikáciou s predsedom hnutia Sme rodina Borisom Kollárom a 17-ročnú Tamaru, ktorá je na úteku a do Čistého dňa sa nechce vrátiť. Povedal, že trestné oznámenia spísali na generálnej prokuratúre. Z trestného oznámenia Simony podľa Lipšica vyplýva, že Tománek a jeho manželka Zuzana Tománková dievčaťom manipulovali. K tvrdeniam Tománkovcov, že dievčatá boli pod vplyvom drog a nehovorili pravdu, povedal, že podľa trestného oznámenia bola Simona pod vplyvom drog minulý týždeň, „keď jej Tománkovci organizovali mediálne vystúpenia“. „Ak niekto robí z kauzy zneužívania dievčat politiku, tak je to predovšetkým Čistý deň,“ vyhlásil s tým, že vedenie zariadenia je ochotné svojich klientov pošpiniť, len aby si zachovali státisícové príjmy zo štátneho rozpočtu. Na záver Lipšic povedal, že keďže sa trestné oznámenie zo strany Tamary týkalo aj jej matky, dievča ho mohlo na prokuratúre podať aj napriek tomu, že nie je plnoleté.


Google ušetril presunom peňazí do daňového raja najmenej 3,7 miliardy dolárov

Spoločnosť Google presunula peniaze na Bermudy.

AMSTERDAM. Spoločnosť Google v roku 2016 presunula na firmu na Bermudách 15,9 miliardy eur, vďaka čomu ušetrila na daniach najmenej 3,7 miliardy dolárov. Uvádza sa to vo výkazoch, ktoré holandská súčasť Google predložila obchodnej komore v Holandsku a o ktorých informoval HET Financieele Dagblad. Google používa dve konštrukcie daňovej optimalizácie, známe ako „dvojitá írska“ a „holandský sendvič“, aby väčšinu ziskov z aktivít mimo Spojených štátov uchránil pre zdanením, uviedla agentúra Bloomberg. Internetový gigant má v Írsku dve firmy, Google Ireland Ltd a Google Ireland Holdings. Prvá zhromažďuje väčšinu medzinárodných príjmov z reklamy a potom tieto peniaze prevádza na holandskú dcérsku spoločnosť Google Netherlands Holdings BV. Tá následne peniaze prevedie na holding Google Ireland Holdings Unlimited, ktorý sídli na Bermudách, kde platí nulovú daň. Firma je len prázdnou schránkou. Použitie dvoch írskych subjektov a holandského dáva tejto praxi názov „dvojitá írska s holandských sendvičom“. Obdobne sa správa tiež dcérska spoločnosť Google v Singapure. Čiastka, ktorú Google v roku 2016 takto presunul, bola o sedem percent vyššia ako v predchádzajúcom roku. Google je kvôli presunom peňazí za účelom úspory na daniach pod tlakom regulačných orgánov po celom svete. Írska vláda presuny známe ako „dvojitá írska“ od roku 2015 neumožňuje, platí to ale len pre novo prichádzajúce firmy. Podniky, ktoré tento spôsob začali využívať skôr, tak môžu robiť až do konca roku 2020.


Konflikt medzi rakúskymi bezdomovcami sa skončil zranením Slováka

K incidentu došlo pred Hlavnou železničnou stanicou vo viedenskej štvrti Favoriten. Bezdomovci boli pod vplyvom alkoholu.

VIEDEŇ. Štyridsaťtriročný Slovák sa stal v pondelok popoludní pred Hlavnou železničnou stanicou vo viedenskej štvrti Favoriten terčom útoku o štyri roky mladšieho Estónca, ktorý udrel obeť do hlavy sklenenou fľašou. Obaja muži, ktorí sa podľa utorkovej správy tlačovej agentúry APA pohybujú medzi bezdomovcami, boli silno podnapití. Kým útočník sa krátko po čine dal na útek, aby ho policajti v krátkom čase zadržali, poškodeného previezli s viacerými reznými ranami na tvári do nemocnice. Miera podnapitosti oboch aktérov, ako aj ich zlá nemčina neumožnili mužom zákona zistiť detaily o dôvodoch konfliktu, respektíve o okolnostiach, ktoré mu predchádzali.


V Nemecku stále útočia na židov. Nie moslimovia, ale väčšinou krajná pravica

Len u mizivého percenta zaznamenaných prípadov zistili náboženskú motiváciu a spáchali ich nemeckí alebo zahraniční moslimovia.

BERLÍN. Počet trestných činov súvisiacich s antisemitizmom je v Nemecku stále vysoký, pričom vlani tam pripadli na jeden deň takmer štyri takéto incidenty. Informoval o tom v pondelok berlínsky denník Der Tagesspiegel citujúc zo správy vypracovanej pre nemeckú stranu Ľavica (Die Linke). Podľa predbežných údajov, z ktorých zmienená správa vychádza, zaznamenali v minulom roku v Nemecku dovedna 1453 incidentov súvisiacich s antisemitizmom. Spomedzi nich išlo v 32 prípadoch o násilné činy, 160 prípadov zahŕňalo udalosti, pri ktorých došlo k škodám na majetku, a 898 prípadov bolo klasifikovaných ako prejavy a podnecovanie nenávisti. Predvlani zaznamenali v Nemecku dovedna 1468 takýchto incidentov a v roku 2015 ich bolo nahlásených 1366. Židovské komunity vyjadrujú obavy v súvislosti s prílevom vyše milióna migrantov, ktorí prišli do Nemecka od roku 2015 prevažne z moslimských krajín. Obávajú sa totiž, že by zvýšený počet moslimov mohol prispieť k nárastu antisemitizmu v krajine, priblížila agentúra AP. Podľa údajov uvedených v spomínanej správe boli však páchateľmi dovedna 1377 incidentov súvisiacich s antisemitizmom osoby späté s krajnou pravicou. Len u 25 zaznamenaných prípadov bola zistená náboženská motivácia a spáchali ich nemeckí alebo zahraniční moslimovia.


Americký minister obchodu nevylučuje odvetu Číny za dovozné clá

Trumpovo rozhodnutie uvaliť clá na solárne panely a práčky skritizovali Čína aj Južná Kórea, ktorých sa clá dotknú najviac.

DAVOS. Americký minister obchodu Wilbur Ross pripustil, že Čína by mohla uvaliť na produkty z USA odvetné clá po tom, ako americký prezident Donald Trump rozhodol o vysokých dovozných clách na solárne panely a práčky. Ako povedal na tlačovej konferencii v rámci Svetového ekonomického fóra (WEF), ktoré sa od utorka (23.1.) koná v Davose, "odvetné kroky sa nikdy nedajú vylúčiť. Všetko bude závisieť od rozhodnutia Číny". Trump v pondelok schválil dovozné clá na solárne panely a práčky, a to na odporúčanie americkej Komisie pre medzinárodný obchod (ITC). Tá uviedla, že dovoz týchto produktov poškodzuje domáce firmy. Trumpovo rozhodnutie skritizovali Čína aj Južná Kórea, ktorých sa clá dotknú najviac. Nespokojnosť ale dalo najavo aj Mexiko. Trump do zvýšených ciel zahrnul aj túto krajinu, napriek tomu, že podľa ITC dovoz z Mexika amerických výrobcov neohrozuje. Ross je členom jednej z najväčších amerických delegácií, aká sa kedy na WEF zúčastnila. Čaká sa najmä na piatok, keď s prejavom vystúpi Donald Trump. Viacerých účastníkov fóra znepokojuje najmä jeho agenda "Amerika na prvom mieste" a obávajú sa, či to neznamená nástup novej éry protekcionizmu. V súvislosti s clami Ross uviedol, že "každý deň sa vo svete vedú obchodné vojny. Každý deň sa niekto usiluje porušiť pravidlá a neférovo z toho ťažiť a USA sa snažia iba brániť voči podobným opatreniam zo strany iných štátov". Americký minister financií Steven Mnuchin zasa vyhlásil, že USA naďalej podporujú voľný a férový obchod. Ako povedal, vysoký rast americkej ekonomiky je prospešný aj pre svetovú ekonomiku a nevidí ani nesúlad medzi Trumpovou agendou "Amerika na prvom mieste" a spoluprácou s inými krajinami v medzinárodnom obchode. Obaja ministri navyše potvrdili, že USA pristúpia aj k ďalším opatreniam na ochranu svojich výrobcov, vrátane opatrení v oceliarskom sektore. V tejto oblasti Washington obviňuje napríklad Nemecko z nezákonných dotácií.


Thaci obvinil medzinárodné spoločenstvo z nedodržania sľubov

Kosovský prezident zdôraznil, že jeho krajina spolupracovala napriek nesúhlasu vlastného obyvateľstva.

PRIŠTINA. Kosovský prezident Hashim Thaci obvinil medzinárodné spoločenstvo z nedodržania prísľubov. Tie mala Priština dostať výmenou za súhlas so založením nepopulárneho súdneho tribunálu so sídlom v holandskom Haagu, ktorý by mal stíhať Albáncov obvinených z vojnových zločinov spáchaných počas vojny v Kosove. Informovala o tom v pondelok agentúra AP. Thaci uviedol, že medzinárodní predstavitelia pri tejto príležitosti sľúbili urýchliť pridruženie Kosova do Európskej únie a UNESCO, liberalizáciu vízového režimu a zároveň umožniť Kosovu vytvoriť si vlastnú armádu. Thaci zdôraznil, že jeho krajina spolupracovala pri založení súdneho tribunálu napriek nesúhlasu vlastného obyvateľstva v snahe zachovať strategické partnerstvo s USA, EÚ a NATO. Medzinárodné spoločenstvo však podľa neho nedodržalo žiadny zo svojich prísľubov, ktoré v tejto súvislosti dalo Kosovu. Súdny tribunál, ktorý by mal trestne stíhať etnických Albáncov obvinených z vojnových zločinov spáchaných počas vojny v Kosove, zriadila EÚ začiatkom tohto roku v spolupráci s Kosovom v holandskom Haagu. Sudcom sa vzhľadom na krátkosť času zatiaľ nepodarilo prerokovať žiaden prípad. Podľa Thaciho je však súd napriek tomu predpojatý voči Kosovu a udržiava úzke vzťahy so Srbskom. Misia Európskej únie na presadzovanie práva a spravodlivosti v Kosove (EULEX) len vo februári tohto roku vymenovala 19 sudcov uvedeného osobitného súdu. Očakáva sa, že tribunál bude súdiť za vojnové zverstvá niekdajších príslušníkov povstaleckej Kosovskej oslobodzovacej armády (UČK) vrátane niektorých súčasných kosovských politikov. Počas vojny v Kosove v rokoch 1998-2000, ktorá skončila po tom, čo NATO zasiahlo v prospech albánskej väčšiny, zahynulo približne 10-tisíc ľudí a ďalších 1700 ľudí bolo nezvestných. Kosovo v roku 2008jednostranne vyhlásilo nezávislosť, ktorú Srbsko dodnes neuznalo.


Investície v slovenskej ekonomike rástli najrýchlejšie za posledné dva roky

BRATISLAVA. Investície v slovenskom hospodárstve v prvom štvrťroku rástli. Podľa údajov Štatistického úradu (ŠÚ) sa totiž v ekonomike za prvé tri mesiace tohto roka vytvoril hrubý fixný kapitál v objeme 4,153 mld. eur, z toho hrubý fixný kapitál v sume 4,046 mld. eur a stav zásob sa zvýšil o 107,6 mil. eur. Medziročne tak tvorba hrubého kapitálu stúpla o 8,8 percenta, pričom tvorba hrubého fixného kapitálu sa zvýšila o 12,5 percenta, čo bol najvyšší rast investícií za posledné dva roky. Vplyv na tvorbu hrubého fixného kapitálu mal hlavne vyšší objem nakúpených nových fixných aktív o 12,8 percenta v hodnote 4,229 mld. eur. Objem úbytku použitého dlhodobého majetku narástol o 7,3 percenta na 483,3 mil. eur.Z hľadiska jednotlivých sektorov sa najviac investovalo do nefinančných korporácií, a to 66,6 percenta. Objem investícií v nefinančných korporáciách vzrástol o 14,6 percenta, vo verejnej správe o 9,7 percenta, v domácnostiach o 8,8 percenta a v neziskových inštitúciách slúžiacich domácnostiam o 4,2 percenta. Objem investícií klesol vo finančných korporáciách o 0,1 percenta. Medziročný rast investičného dopytu podporili najmä vyššie investície do stavieb. Najrýchlejšie rástli kapitálové výdavky za produkty duševného vlastníctva o 29,6 percenta. Hodnota investícií do strojov a zariadení, zbraňových systémov vzrástla o 7,2 percenta, v tom do ostatných strojov a zariadení o 6,6 percenta a do dopravných prostriedkov o 8,8 percenta. Objem stavebných investícií bol vyšší o 17 percent, v tom do budov na bývanie o 12,1 percenta a do ostatných stavieb o 19,4 percenta. Viac finančných prostriedkov sa vynaložilo aj na obstaranie kultivovaných biologických zdrojov o 2,2 percenta.Stav zásob v ekonomike sa k 31. marcu tohto roka oproti stavu na začiatku roka 2018 zvýšil o 107,6 mil. eur. Vývoj ovplyvnil najmä rast zásob tovaru o 227,1 mil. eur, nedokončenej výroby o 145,7 mil. eur. Klesli zásoby výrobkov a zvierat o 215,4 mil. eur a materiálu o 49,9 mil. eur.


Ruská fregata sa z Krymu vydala na plavbu do Stredomoria

Loď bude súčasťou stálej skupiny ruskej námornej flotily, ktorá je na misii v Stredomorí.

MOSKVA. Ruská fregata Admirál Grigorovič vyplávala v pondelok z krymského prístavu Sevastopol do Stredozemného mora, kde pri pobreží Sýrie pôsobia lode ruského námorníctva. Informovala o tom agentúra Reuters. Ruské námorníctvo túto správu nekomentovalo. Vyplávanie najnovšej lode Čiernomorskej flotily do Stredozemného mora však neskôr podľa agentúry TASS potvrdilo ruské ministerstvo obrany. Zdroje v silových štruktúrach Krymu pre TASS uviedli, že fregata sa stane súčasťou stálej skupiny ruskej námornej flotily, ktorá je na dlhodobej misii v Stredomorí. Loď Admirál Grigorovič pôsobila pri pobreží Sýrie aj vlani v novembri v rámci misie ruskej lietadlovej lode Admirál Kuznecov, ktorá nedávno z oblasti odplávala. Admirál Grigorovič je prvou zo šiestich viacúčelových fregát, ktoré si ruské námorníctvo objednalo v roku 2010 pre svoju Čiernomorskú flotilu.


Španielsko preberie čiastočnú kontrolu nad Katalánskom

MADRID. Španielska vláda prevezme čiastočnú kontrolu nad doteraz autonómnym Katalánskom. Cieľom vlády v Madride je obnoviť v regióne ústavný poriadok a usporiadať nové voľby do katalánskeho regionálneho parlamentu. Oznámil to v sobotu v priamom televíznom prenose španielsky premiér Mariano Rajoy po mimoriadnom zasadnutí ústrednej vlády v Madridu. S podporou španielskeho Senátu, v ktorom má vládna Ľudová strana prevahu, hodlá ústredná vláda zosadiť katalánsky regionálny kabinet na čele s jeho predsedom Carlesom Puigdemontem. Podľa Rajoya chce Madrid aj čiastočne obmedziť pôsobnosť regionálneho parlamentu. Napríklad nevymenovať do jeho predsedníctva členov zosadenej vlády. Tú nahradí nová administratíva. Španielske médiá už skôr označili predčasné voľby do katalánskeho parlamentu za najprijateľnejšie riešenie terajšej ústavnej krízy. Mohli by sa konať už v januári. Katalánski separatisti ale o ďalšie voľby príliš nestoja kvôli obavám, že by mohli v parlamente prísť o krehkú väčšinu. Katalánski separatisti zvolali na popoludnie veľkú demonštráciu proti zatknutiu lídrov dvoch organizácií stojacich za nedávnym referendom o nezávislosti. Web BBC pripomína, že na obmedzenie autonómie Katalánska musí vláda v Madride aktivovať článok 155 ústavy. Článok 155 dosiaľ žiadna španielska vláda neaplikovala. Opatrenie umožňuje ústrednej vláde pozastaviť autonómiu regiónu v prípade, že si neplní svoje záväzky voči štátu. Španielsky ústavný súd tento týždeň potvrdil, že katalánske referendum o nezávislosti z 1. októbra bolo protizákonné. Ústredná vláda v Madride vyhlásila, že pozastaví autonómiu Katalánska a nastolí v tomto regióne na severovýchode krajiny priamu vládu.


Obamova reforma zdravotníctva prežila ďalší pokus senátu o zrušenie

Traja republikáni oznámili, že budú hlasovať proti, počet ľudí s poistením by  klesol o milióny.

WASHINGTON. Republikáni v americkom Senáte v utorok ustúpili od plánu hlasovať o najnovšej podobe návrhu zákona, ktorý má zrušiť a nahradiť reformu zdravotníctva známu ako Obamacare. Najnovší návrh totiž nezískal dostatočnú podporu ani vlastných republikánskych zákonodarcov. Vedenie republikánov však vyhlasuje, že táto ich legislatíva ešte nie je mŕtva. Rozhodnutie ustúpiť od hlasovania urobili republikáni po tom, čo traja ich senátni republikánski kolegovia oznámili, že budú hlasovať proti novému návrhu zákona. Potopili tak šance najnovšieho pokusu republikánov zrušiť zákon o zdravotnej starostlivosti v USA, ktorý bol schválený ešte za vlády predchádzajúceho, demokratického prezidenta Baracka Obamu. Zdravotná starostlivosť je v USA kľúčovou problematikou už dlhé roky, keďže politici sa snažia znížiť počet nepoistených Američanov. A zrušenie a prepracovanie reformy Obamacare bolo základným kameňom vlaňajšej kampane Donalda Trumpa pred prezidentskými voľbami. Najnovší vývoj v Senáte je preto pre Trumpa úderom. Líder senátnej väčšiny, republikán Mitch McConnell, povedal novinárom, že napriek čiastkovej prehre sa republikáni nevzdajú svojej reformy zdravotnej starostlivosti, ktorou chcú zrušiť Obamovu reformu. Najnovšia podoba návrhu zákona dostala ranu v pondelok 25. septembra, keď senátorka Susan Collinsová oznámila, že je proti nej a pokladá ju za chybnú. Ako dôvod uviedla vyššie výdavky a slabšiu ochranu ľudí s už existujúcim zdravotným problémom. Collinsová podobu návrhu odmietla napriek tomu, že ju na podporenie vyzýval Trump a sľuboval viac financií pre jej štát Maine. Collinsovej rozhodnutie nasledovalo po tom, čo Kongresový rozpočtový úrad (CBO) informoval, že počet ľudí s poistením klesne o milióny, ak sa z toho návrhu stane zákon. Collinsová sa teda postavila proti návrhu a pridala sa tak ku kolegom republikánskym senátorom Johnovi McCainovi a Randovi Paulovi. Keďže návrh nemá podporu demokratov, senátni republikáni potrebujú na schválenie návrhu zákona najmenej 50 z 52 svojich vlastných členov - a hlas viceprezidenta Mikea Pencea na získanie väčšiny. McConnell vyhlásil, že teraz chce, aby Senát zameral pozornosť na daňovú reformu, ďalšiu Trumpovu legislatívnu prioritu.


Sýrski Kurdi vydali Francúzom siroty z rodín džihádistov

Z približne 680 francúzskych džihádistov, ktorí odišli do Sýrie alebo Iraku bojovať ZA IS, je podľa odhadov už vyše 300 po smrti.

DAMASK. Predstavitelia kurdskej samosprávy na severovýchode Sýrie odovzdali delegácii francúzskeho ministerstva zahraničných vecí 12 sirôt, ktoré sa narodili v rodinách francúzskych džihádistov bojujúcich v radoch extrémistickej organizácie Islamský štát (IS). Informovala o tom v pondelok agentúra AFP s odvolaním sa na vyhlásenie predsedu komisie pre zahraničné záležitosti kurdskej autonómnej oblasti v Sýrii Abdalkaríma Umara. Z približne 680 francúzskych džihádistov, ktorí odišli do Sýrie alebo Iraku so zámerom bojovať v radoch IS, je podľa odhadov už vyše 300 po smrti. Malý počet džihádistov vycestoval do iných krajín vrátane Afganistanu a štátov severnej Afriky. Kurdské sily vlani v októbri uviedli, že držia v zajatí zhruba 900 zahraničných bojovníkov IS, ktorí pochádzajú zo 44 krajín. Nedávno odsúdili v Iraku na smrť 11 francúzskych džihádistov, ktorí pôsobili v radoch Islamského štátu.


Slovenka vyhrala na svetovej fotografickej súťaži, čakajú ju výstavy v Tokiu i Paríži

Mojou špecialitou je fotografovanie srdcom, hovorí Anna Opinová.

Rodičom povedala až po dvoch týždňoch, že si kúpila fotoaparát, jej investíciou neboli nadšení. Dnes je však ANNA OPINOVÁ prvou Slovenkou, ktorá zvíťazila v súťaži Nikon Photo Contest. Porotu očarila fotografiou, ktorá vznikla na svadbe, a predsa na nej nie je ani ženích, ani nevesta. „Neviem sa na ňu vynadívať,“ hovorí mladá fotografka, ktorú charakterizuje nadšený pohľad na svet. V celosvetovej súťaži Nikon Photo Contest ste vyhrali ako jediná Slovenka v histórii. Ako vám to vstúpilo do života? „Od momentu, keď som sa dozvedela, že som vyhrala prvé miesto, už prešiel nejaký čas, no až teraz mi to celé dochádza. Keď prichádzam na sociálne siete alebo kráčam ulicami v meste, ľudia ma spoznávajú a gratulujú mi. Stále sa mi zdá neuveriteľné, keď v článkoch čítam o výhre a hovorím si, veď to je o mne.“Víťazná fotografia vznikla počas svadobného fotografovania. Aký je jej príbeh? „Vznikla v mrazivej zime počas portrétového fotenia mladomanželov a priateľov v Starej Ľubovni, z ktorej pochádzam. Mladý muž na fotografii je brat nevesty, celý čas nám asistoval a pomáhal, popritom si doprial aj cigaretku. A tu to celé vzniklo – začala som ho fotiť viac ako mladomanželov. Presne si pamätám ten moment. Zrazu som z kompozície hustého stúpajúceho dymu mala zimomriavky a zatajený dych. Úplne ma to dostalo.“ Myslíte si, že porotu zaujalo aj typicky slovenské prostredie v pozadí? „V jednom z e-mailov mi napísali, že fotografiu, ktorá postúpila do finále a vyhrala aj prvé miesto, považovali za špeciálnu. Videli v nej dokonca osobitný prínos. Ja sama sa na ňu neviem vynadívať od chvíle, ako vznikla. Neskutočne mi utkvela v srdci, mysli, skrátka, je hlboko pod kožou. Jej výnimočnosť, autentickosť, jednoduchosť. Hĺbka, ktorú v sebe ukrýva, je fascinujúca. Vnímala som jednoducho, že táto fotografia má niečo v sebe, čo mi vyráža dych.“ Na súťaži sa zúčastnilo vyše dvadsaťtisíc fotografov zo 170 krajín. Aké ďalšie fotografie ste poslali?  „Ďalšie fotografie boli pre mňa veľmi vzácne, boli to chvíle, ktoré sú mi blízke. Poslala som ich v úplne posledný deň prihlásenia, možno aj hodinu. Súťaž mala tri kolá, po ktorých sa fotografie triedili. Keď mi oznámili, že jedna z nich postúpila do finále, už vtedy to bolo pre mňa neuveriteľné.“ Kedy ste sa začali o fotografovanie zaujímať? „Ako tak premýšľam, k fotografii som sa dostávala postupne. Keď som bola malá, stále som do rúk brala analógový fotoaparát a hrala sa, že fotím, aj keď tam žiaden film nebol. Zrejme už vtedy sa čosi črtalo. Po prvom ročníku na vysokej škole som si kúpila prvú zrkadlovku Nikon D7000. Za svoje úspory. Doma som to však povedala až po dvoch týždňoch, lebo rodičia sa s touto kúpou nestotožnili. Som samouk a tento rok som sa venovala už len fotografii a fotografovaniu.“ Keby ste mali definovať dobrú fotografiu, aká by to bola? „Musí zachytávať hĺbku. Pozeráte sa na ňu znovu a znovu a stále na nej niečo objavujete. Keď takú niekde zbadám, zastanem, hľadím na ňu a nechávam sa unášať. Taká fotografia musí dýchať a rozprávať sama.“ Toto vás na fotografovaní najviac fascinuje? „Áno, presne. Že môžem zachytiť tú krásu a vzácnosť. Pri fotografovaním vždy niečo zažívam a to ma napĺňa. Jednoducho cítim, ako to pretvára celé moje bytie. Hovoriť pravdu fotografiami. Prinášať krásu. To je moja vášeň.“ Vaše fotografie pôsobia prirodzene a vyvolávajú pocit zasnenosti. Vynikajú na nich najmä tlmené prírodné farby. Používate nejakú špeciálnu techniku? „Fotím srdcom – to je moja špeciálna technika.“ Máte pri fotografovaní nejaké pravidlá? Alebo sa riadite momentálnou situáciou? „Ľudia mávajú rôzne prosby, ale ja som najradšej, keď ostávame pri jednoduchosti a spontánnosti. Pri fotografovaní, ktoré má svoju hĺbku, divokosť a jednoduchosť. Snažím sa ľuďom zachytiť ich vzácnu chvíľu, deň či lásku, nie ich len odfotiť.“Kde nachádzate inšpiráciu pre svoje fotografie? „V Božej prítomnosti. V lese. V tichu. V srdciach vzácnych ľudí, ktorí prebúdzajú moju vášeň. Rada si tiež prezerám fotografie na instagrame. Zachytávam to, čo vnímam vo svojom vnútri, krásu, ktorá sa nedá inak zachytiť. Jednoducho sa nechám iba viesť.“ Myslíte si, že vás niekde toto víťazstvo posunie? „Teraz jednoznačne vnímam, že ma ľudia viac spoznávajú. Okrem svadieb a rodinných portrétov fotím tiež produkty, festivaly, rôzne verejné aj súkromné podujatia. Ale neplánujem pri tom ostať. Mám rada nové výzvy a rôznorodé fotografovanie. Myslím, že výhrou sa mi môžu rozšíriť obzory a kontakty do zahraničia, ale nechám sa prekvapiť.“ Čoskoro vás čakajú výstavy po celom svete. Kde môžeme vidieť vašu tvorbu? „Na výstavy sa neskutočne teším. Plánujem sa zúčastniť na výstave v Českej republike od 30. septembra do 30. októbra v Prahe. Ktovie, možno neostanem len pri návšteve Česka a navštívim aj iné štáty. Ďalšie výstavy budú v Japonsku, Číne, Francúzsku, Indii a Veľkej Británii. Popritom verím, že raz budem mať vlastnú výstavu v Starej Ľubovni alebo niekde inde na Slovensku.“ – je jednou z najväčších celosvetových súťaží na svete. Svoje práce tu prihlasujú profesionálni aj amatérski fotografi už od roku 1969. Odborná porota vyberá tie najlepšie snímky aj videá. Medzi víťazmi však Slovensko doteraz nemalo zastúpenie.


Českí geodéti spochybnili rebríček najvyšších vodopádov

Najvyšší vodopád má byť v Juhoafrickej republike, teraz je druhý.

Skupina českých cestovateľov sa pokúša prepísať učebnice zemepisu. Tvrdia, že najvyšším vodopádom sveta je Tugela v Juhoafrickej republike. Jeho výška je podľa ich meraní 983 metrov, čo by znamenalo, že súčasnú jednotku Salto Ángel (Anjelske vodopády) vo Venezuele prekonal o štyri metre. Výsledky sa líšia kvôli odlišnej metóde merania. Doposiaľ sa výšky určovali prostým odpočtom nadmorských výšok z barometrického výškomeru, Česi považujú geodetické metódy za presnejšie. Výpravu tvoril sedemčlenný tím. Okrem trojice cestovateľov v ňom boli aj štyria českí geodéti z Geprojektu Chomutov a jeden geodét z Juhoafrickej republiky. Vodopád premerali ešte v septembri, teraz chcú dáta postúpiť World Watterfall Database a pokúsiť sa zmeniť súčasné poradie vodopádov.


Exšéf FBI Comey mal pred prezidentskými voľbami porušiť pravidlá

Niektorí demokrati sa domnievajú, že Comeyho kroky stáli Clintonovú víťazstvo vo voľbách.

WASHINGTON. Konanie bývalého riaditeľa amerického Federálneho úradu pre vyšetrovanie (FBI) Jamesa Comeyho pred prezidentskými voľbami v roku 2016 predstavovalo porušenie noriem ministerstva spravodlivosti USA, nebolo však politicky motivované. Uvádza sa to v správe Úradu generálneho inšpektora (OIG) amerického rezortu spravodlivosti, ktorú zverejnili vo štvrtok, informuje agentúra DPA. Správa predstavuje prvý nestranícky pohľad na udalosti predchádzajúce prezidentským voľbám, po ktorých sa Donald Trump dostal do Bieleho domu - vrátane Comeyho vyhlásenia, že federálni vyšetrovatelia začínajú opäť otvárať vyšetrovanie e-mailov Hillary Clintonovej. Niektorí demokrati sa domnievajú, že tento krok stál Clintonovú víťazstvo vo voľbách. A to napriek tomu, že Comey o niekoľko dní na to oznámil, že na používaní jej súkromného e-mailového servera v čase, keď pôsobila ako ministerka zahraničných vecí USA, nebolo nič trestné. Porušenie "noriem" sa podľa správy týka aj praxe rezortu spravodlivosti nekomentovať prebiehajúce trestné vyšetrovanie a vyhýbať sa krokom, ktoré by mohli mať dosah na nadchádzajúce voľby. V správe sa uvádza, že Comey bol "nedisciplinovaný", keď v júli 2016 neinformoval svojho nadriadeného o svojom rozhodnutí verejne vyhlásiť, že neodporúča voči Clintonovej vzniesť obvinenia. Úrad generálneho inšpektora však nenašiel nijaké dôkazy o tom, že závery Comeyho a ďalších prokurátorov by boli ovplyvnené zaujatosťou, píše DPA. Najkritickejšia časť správy hovorí o zisteniach, že niekoľko zamestnancov FBI, ktorí hrali významnú úlohu vo vyšetrovaní, posielalo politické odkazy, čím spochybnili svoju objektivitu. Správa odhalila predtým nezverejnenú komunikáciu prostredníctvom textových správ medzi bývalými predstaviteľmi FBI Petrom Strzokom a Lisou Pageovou, v ktorých Strzok uviedol, že "zabránime" Trumpovi stať sa prezidentom. Úrad generálneho inšpektora predtým objavil textové správy podporujúce Clintonovú, ktoré si vymieňali spomínaní bývalí zamestnanci FBI. Hovorkyňa Bieleho domu Sarah Sandersová uviedla, že Trump bol o správe generálneho inšpektora FBI informovaný a táto správa "opätovne potvrdila podozrenia prezidenta v súvislosti s Comeyho správaním a politickou zaujatosťou členov FBI". Pôvodné vyšetrovanie Clintonovej e-mailov sa začalo v roku 2015 po tom, čo vyšlo najavo, že v čase svojho pôsobenia na poste šéfky diplomacie USA používala súkromný e-mailový server. Išlo o porušenie pravidiel ministerstva zahraničných vecí. Comey v júli 2016 prišiel k záveru, že hoci bolo používanie servera v prípade Clintonovej znakom nesprávneho úsudku, nedopustila sa zločinu a nebude obvinená. Toto bolo spomínané ako jeden z dôvodov, prečo Trump odvolal v máji 2017 Comeyho z funkcie. Odvolanie viedlo k vymenovaniu špeciálneho prokurátora Roberta Muellera, ktorý dostal za úlohu vyšetriť, či Trump maril spravodlivosť vo vyšetrovaní zasahovania Ruska do amerických volieb.


Zelenského strana obsadí v parlamente nadpolovičnú väčšinu

Do parlamentu sa dostali ešte štyri ďalšie subjekty.

KYJEV. Strana ukrajinského prezidenta Volodymyra Zelenského vysoko zvíťazila v nedeľňajších parlamentných voľbách a obsadí v parlamente nadpolovičnú väčšinu kresiel. Vyplýva to z takmer úplných výsledkov volieb, ktoré v utorok večer po spočítaní 98,54 percenta odovzdaných hlasov zverejnila ukrajinská Ústredná volebná komisia. Strana Sluha národa, odvodzujúca svoj názov od rovnomenného televízneho seriálu, v ktorom hral Zelenskyj hlavnú rolu, získala 43 percent v boji o 225 parlamentných kresiel, o ktorých sa rozhodovalo pomerným systémom, a k tomu 176 z celkového počtu 199 kresiel v jednomandátových obvodoch. Dokopy bude teda Sluha ľudu disponovať až 253 z celkového počtu 450 parlamentných kresiel. Na druhom mieste skončilo s veľkým odstupom zoskupenie Opozičná platforma - Za život, ktoré získalo 13 percent hlasov celonárodne plus 19 kresiel z jednomandátových obvodov. Spolu bude mať tento subjekt 44 poslancov. Ide o proruskú a euroskeptickú koalíciu pod vedením oligarchu Viktora Medvedčuka, blízkeho priateľa ruského prezidenta Vladimira Putina, ktorý je aj krstným otcom jeho dcéry. Do parlamentu sa ešte dostali tri ďalšie strany - Všeukrajinské združenie Otčina expremiérky Julije Tymošenkovej, ktoré bude mať 25 poslancov, Európska solidarita bývalého prezidenta Petra Porošenka, ktorá bude mať tiež 25 poslancov, a liberálna proeurópska strana Hlas, ktorú založil spevák ukrajinskej rockovej kapely Okean Elzy Svjatoslav Vakarčuk. Tá bude disponovať dvadsiatimi parlamentnými kreslami. Zvyšné kreslá obsadili nezávislí kandidáti, kandidujúci v jednomandátových obvodoch. Mimo parlamentu skončili obe nacionalistické strany, ktoré majú blízko ku krajnej pravici, teda Všeukrajinský zväz Sloboda a Radikálna strana, a tiež strana súčasného premiéra Volodymyra Hrojsmana Ukrajinská stratégia. Zelenskyj tesne po nedeľňajšom volebnom víťazstve vyhlásil, že jeho hlavnými prioritami bude ukončenie vojny na východe Ukrajiny s proruskými separatistami podporovanými Moskvou, a boj proti korupcii. "Hlavné priority pre nás, a pre každého Ukrajinca, sú zastavenie vojny, návrat našich zajatcov (držaných Ruskom - pozn. SITA) a víťazstvo nad korupciou, ktorá sa naďalej na Ukrajine drží," povedal Zelenskyj. Prezident tiež avizoval, že by chcel, aby parlament, ktorý z týchto volieb vzíde, zrušil poslaneckú imunitu.


Klik: Ako sa módnym značkám rozpadá pod rukami obchodný model

Komentovaný prehľad technologických správ týždňa. Aj tom, prečo sa Apple sa tlačí do baní na kobalt a koľko by stála úplne obnoviteľná energia.

Ako technológie menia maloobchod: Čínsky vyhľadávač Baidu tvrdí, že jeho umelá inteligencia dokáže presne predpovedať, aké výrobky si ľudia kúpia. (Todayonline) Medzičasom sa v USA zmenil trh s oblečením. Ľudia aj vďaka online nakupovaniu a lacným značkám utrácajú na oblečenie menej ako na technológie. (Bloomberg). Amazon sa tlačí do veľkých nemocníc, ktorým chce predávať nemocničné vybavenie. (WSJ) Úplne obnoviteľná energia by bola lacnejšia ako fosílna: Štúdia fínskej Lappeenranta University spočítala, že v roku 2050 by bolo možné vyrábať všetku energiu z obnoviteľných zdrojov a bola by lacnejšia ako dnes. (Cleantechnica, štúdia). Slovensko by napríklad ušetrilo zrušením ťažby a výroby energie z uhlia (Euractiv). Internetové firmy začali vo veľkom lobovať: Veľké technologické firmy za posledných päť rokov prudko navýšili objem peňazí, ktoré utrácajú na lobbing. Najviac v uplynulom roku míňali Google, Amazon a Facebook. (Bloomberg) Apple sa tlačí do kobaltových baní: Výrobca iPhonu sa pokúša zabezpečiť si zásoby kobaltu priamo v baniach. Kobalt je v malých množstvách kľúčový pre výrobu batérií pre telefóny aj elektrické autá. Apple sa bojí, že automobilky začnú skupovať kobalt a nebude mať dosť na zabezpečenie výroby telefónov. Cena komodity za posledných 18 mesiacov strojnásobila. (Bloomberg) Umelá inteligencia od Googlu sa zo snímku oka naučila určiť rôzne choroby: Google naučil umelú inteligenciu, aby spojila dáta zo skenov očného pozadia s rizikom vzniku srdcových chorôb. (Verge, Nature) Napíšte nám na adresu: ondrej.podstupka@sme.sk alebo dávid.tvrdon@smeonline.sk, prípadne do skupiny na Facebooku Denník SME na jeseň v roku 2017 spustil denný podcast Dobré ráno. Vychádza každý pracovný deň a ponúka prehľad najdôležitejších správ dňa. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Diskutovať o podcastoch môžete s nami vo facebookovej skupine: Podcastový klub denníka SME.


Španielsko nevydá nemecko-tureckého spisovateľa do Turecka

Akhanliho obviňujú z členstva v ozbrojenom teroristickom zoskupení.

MADRID. V Turecku narodeného spisovateľa Dogana Akhanliho, ktorý má nemecké občianstvo, nevydajú zo Španielska do Turecka, kde ho obviňujú z členstva v ozbrojenom teroristickom zoskupení. Informovala o tom v piatok španielska vláda. Agentúra AP pripomína, že nemecké úrady a ľudskoprávne skupiny protestovali po tom, ako Akhanliho 19. augusta zatkli na základe tureckého zatykača v južnom Španielsku. Neskôr ho prepustili, ale nariadili mu, aby ostal v Madride, pokým sa bude posudzovať žiadosť o jeho vydanie. Podpredsedníčka španielskej vlády Soraya Sáenz de Santamaría uviedla, že vláda zastavila vydávací proces z tých istých dôvodov, pre ktoré prepustila tento mesiac turecko-švédskeho spisovateľa Hamzu Yalcina. Španielske zákony totiž neumožňujú vydávanie utečencov. Dogan Akhanli sa vo svojich prácach venuje aj masovému zabíjaniu Arménov v Turecku v roku 1915. Toto zabíjanie je citlivou témou v Turecku, ktoré odmieta rozšírený názor, že išlo o genocídu. Nemecké bezpečnostné zdroje hodnotili spisovateľovo zadržanie v Španielsku ako ďalší krok Turecka namierený proti Berlínu.


STĹPČEK JAKUBA FILAAj filmový Maverick by mohol Gajdošovi sebavedomie len ticho závidieť

Rozhovor s Glváčom

Schválili nákup F-16

Reakcia Kisku

Ďalšie reakcie

Komentár Tkačenka

Filov stĺpček

Top gun je označenie pre toho najlepšieho v danej oblasti. Niežeby niekto po Dankových koaličných krízach, Matečnej pôdohospodárskych dotáciách, Plavčanových eurofondoch na vedu a výskum a aj po Gajdošových obrnených transportéroch čakal od SNS, že to bude v transparentnosti či hospodárení. Ale zverejniť podklady na nákup z dve miliardy 12 hodín pred schvaľovaním, na to treba naozaj sebavedomie. Aj filmový Maverick pri prelete okolo kontrolnej veže by ho mohol Gajdošovi len ticho závidieť. Premiér Peter Pellegrini sa ešte pred mesiacom zastrájal, že tak rýchlo, ako si to predstavuje SNS, sa stíhačky kupovať nebudú. Nielen preto mali Smer aj Most dnes Gajdošov nákupný rozlet nechať pekne krásne nechať pristáť na zemi. Namiesto toho v jednom šíku, pardon, v letke, schvália historický nákup, o ktorom doteraz nikto žiadne podrobnosti nevedel. Spôsob, akým tento obchod uzavreli, posúva diskusiu o skutočnej kvalite lietadiel, ich cene a potrieb Slovenska na inú pristávaciu dráhu. Napríklad takú bez radarov. Top gun Gajdoš. V nákupoch a ich utajovaní.


Stoltenberg: Každý pokus podkopať demokraciu je neakceptovateľný

Stoltenberg vzdal poctu asi 250 ľuďom, ktorí stratili svoje životy, keď čelili puču v Turecku.

BRUSEL. Generálny tajomník NATO Jens Stoltenberg v sobotu na výročie nevydareného pokusu o prevrat v Turecku vyhlásil, že akýkoľvek pokus o podkopanie demokracie v ktorejkoľvek spojeneckej krajine je "neakceptovateľný". Taktiež vzdal poctu približne 250 ľuďom, ktorí stratili svoje životy, keď čelili tomuto puču. Ocenil turecký ľud, ktorý vyšiel do ulíc a "postavil sa voči tomuto odpornému činu pri obrane svojej zvolenej vlády a demokratických inštitúcií". "Stále si pamätám, aký šok som cítil pri pohľade na škody spôsobené budove parlamentu bombardovaním zo strany sprisahancov," uviedol Stoltenberg. Tureckí vojaci sa 15. júla 2016 pokúsili zosadiť vládu a prezidenta Recepa Tayyipa Erdogana s použitím tankov, lietadiel a helikoptér. Ostreľovali parlament a aj iné lokality, ale ich pokus nevyšiel. Po výzve prezidenta a ignorovaní zákazu vychádzania vyhláseného pučistami vyšli tisíce ľudí do ulíc, aby čelili prevratu. Približne 250 ľudí prišlo o život a viac ako 2000 bolo zranených. Zabitých bolo aj 35 sprisahancov.


Nesrovnal kritizuje novú parkovaciu politiku, ocenil by odbornejšiu argumentáciu

BRATISLAVA. Bývalý bratislavský primátor Ivo Nesrovnal kritizuje novú parkovaciu politiku, ktorú jednomyseľne schválili poslanci bratislavského zastupiteľstva vo štvrtok 27. júna na svojom poslednom zasadnutí pred letnými prázdninami. Nesrovnal predovšetkým kritizuje fakt, že všeobecné záväzné nariadenie o parkovaní (VZN) už bolo predtým vypracované. „VZN o parkovaní platí od decembra 2017. Bolo starostlivo pripravené odborníkmi v spolupráci s mestskými časťami. Stačí ho len spustiť,“ uviedol pre agentúru SITA Ivo Nesrovnal.Podľa Nesrovnala si Bratislavčania zaslúžia odbornejšiu argumentáciu na zahodenie tak veľkej práce, akou bola príprava a schválenie VZN o parkovaní v decembri 2016. „Prax automatickej negácie práce predchodcov oprávnene kritizoval Inštitút pre dobre spravovanú spoločnosť (SGI), ktorého predstaviteľ Ctibor Košťál teraz riadi magistrát,“ uvádza Nesrovnal.Nová parkovacia politika dáva mestským častiam právo rozhodnúť, kde vytvoria rezidentské zóny. Bývalý primátor to považuje za neférové riešenie voči Bratislavčanom. „Mesto musí s každou mestskou časťou uzatvoriť separátnu zmluvu, čím sú obyvatelia Bratislavy vydaní napospas vrtochom mestských častí. A tie si za spoluprácu určite niečo vypýtajú, spravidla financie a majetok hlavného mesta. Mesto bude rukojemníkom mestských častí," dodal Nesrovnal Súčasný primátor Bratislavy Matúš Vallo oceňuje, že po mnohých neúspešných pokusoch o reguláciu parkovania mesto konečne prijalo a schválilo VZN o parkovacej politike. „Je to pre nás obrovský záväzok, aby sme v zostávajúcom čase do spustenia parkovacej politiky urobili maximum pre to, aby sa s naším návrhom aj dnes kritická časť verejnosti stotožnila,“ povedal Vallo.Nová pravidlá parkovania v Bratislave začnú platiť od 1. januára 2021. Dovtedy chce mesto budovať parkovacie miesta v rezidentských zónach, záchytné parkoviská a zlepšiť mestskú hromadnú dopravu. „Za tak dlhú dobu sa môže všetko niekoľkokrát zmeniť. Vyzerá to ako hra, aby sa vlk nažral a koza ostala celá. Aj niečo navonok akože schváliť, splniť si povinnosť, ale vlastne sa nič nedeje, aj tak to neplatí. Bude zaujímavé sledovať, ktorý z poslancov a poslankýň budú horlivo zavádzať spoplatnenie parkovania v predvolebnom roku 2021,“ uzatvára Ivo Nesrovnal.


Uruguaju neuznal rozhodca tri góly, do semifinále postúpilo po rozstrele Peru

Až tri štvrťfinálové zápasy rozhodol rozhodol rozstrel.

Uruguaj - Peru 0:0, 4:5 rozstrel z 11 m SALVADOR. Futbalisti Peru postúpili do semifinále Copa América. V sobotňajšom štvrťfinálovom dueli v Salvadore zdolali Uruguaj 5:4 v rozstrele z 11 m, keď sa po riadnom hracom čase skončil duel bez gólov. V tejto fáze kontinentálneho šampionátu sa nehralo predĺženie. V boji o postup do finále narazia na obhajcu titulu Čile. Rekordný pätnásťnásobný juhoamerický šampión Uruguaj sa dokázal dostávať do šancí, ale nedarilo sa mu ich premieňať. Cavani v prvom polčase a Godín v druhom polčase pálili v dobrých pozíciách len vysoko nad. Uruguaju neuznal rozhodca tri góly de Arrascaetu, Cavaniho a Suáreza pre ofsajdy, dvakrát si to nechal potvrdiť od VAR. Zverenci trénera Oscara Tabareza napokon neprešli cez rozstrel, v ktorom hneď na začiatku zaváhal Suárez a to sa ukázalo ako rozhodujúce. V úvodnom semifinále sa stretnú domáci Brazílčania s rivalom z Argentíny. Až tri štvrťfinále tohtoročného turnaja rozhodol rozstrel z 11 m.


Česko odchádza z Anglicka s debalkom. Sterling strelil hetrik

Portugalsko s Ronaldom nedalo gól Ukrajine.

BRATISLAVA. Úradujúci majstri sveta vo futbale Francúzi vstúpili úspešne do kvalifikácie o postup na budúcoročné majstrovstvá Európy. V piatkovom súboji základnej H-skupiny v Kišiňove zvíťazili nad domácim výberom Moldavskom hladko 4:1. Góly favorita dosiahli ešte pred prestávkou Antoine Griezmann, Raphael Varane a Olivier Giroud, po zmene strán aj Kylian Mbappé. Za domácich dal bodku za stretnutím Vladimir Ambros. Aj v ďalších dvoch dueloch “háčka“ uspeli hostia, Turecko triumfovalo v Albánsku 2:0 a Island v Andorre tiež 2:0. V A-skupine na londýnskom štadióne Wembley domáci Angličania nedali najmenšiu šancu Čechom a víťazstvom 5:0 si do tabuľky pripísali tri body. Brankára Jiřího Pavlenku trikrát prekonal Raheem Sterling, z pokutového kopu aj Harry Kane a pred koncom duelu sa prezentoval vlastným gólom Tomáš Kalas. V rovnakej skupine Bulharskom doma len remizovalo s Čiernou Horou 1:1. Šláger B-skupiny medzi Portugalskom a Ukrajinou sa v Lisabone skončil bez gólov, domáce Luxembursko otočilo zápas s Litvou a triumfovalo tesne 2:1. Súhrn piatkových stretnutí: Góly: 82. Nedelev (z pok. kopu) - 50. Mugoša Góly: 24., 62. a 68, Sterling, 45.+ H. Kane (z pok. kopu), 84. Kalas (vlastný) Góly: 45. Barreiro, 55. Rodrigues - 14. Černych Góly: 89. Ambros - 24. Griezmann, 27. Varane, 36. Giroud, 87. K. Mbappé Góly: 21. Yilmaz, 55. Calhanoglu Góly: 22. Bjarnason, 80. Kjartansson